Quiers-sur-Bézonde - Wikipedia, entziklopedia askea.\nFréville-du-Gâtinais, Auvilliers-en-Gâtinais, Beauchamps-sur-Huillard, Bellegarde, Montliard, Nesploy, Ouzouer-sous-Bellegarde eta Sury-aux-Bois\n593 (%51.8) 559 (%48.8)\nQuiers-sur-Bézonde Frantziako udalerria da, Loiret departamenduan dagoena, Erdialdea-Loira Harana eskualdean. 2013an 1.144 biztanle zituen.\n2007an Quiers-sur-Bézonde udalerrian erroldatutako biztanleak 1.144 ziren. Familiak 472 ziren, horien artean 108 pertsona bakarrekoak ziren (44 bakarrik bizi ziren gizonak eta 64 bakarrik bizi ziren emakumeak), 168 seme-alabarik gabeko familiak ziren, 160 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 568 etxebizitza zeuden, 473 familiaren etxebizitza nagusia ziren, 51 bigarren erresidentzia ziren eta 44 hutsik zeuden. 535 etxeak ziren eta 33 apartamentuak ziren. 473 etxebizitza nagusietatik 382 bere jabearen bizilekua ziren, 89 alokairuan okupaturik zeuden eta 2 doan lagata zeuden; 3 etxek gela bat zuten, 18 etxek bi zituzten, 85 etxek hiru zituzten, 152 etxek lau zituzten eta 215 etxek bost zituzten. 411 etxek euren parking plaza propioa zuten azpian. 217 etxetan ibilgailu bat zegoen eta 217 etxetan bat baino gehiago zituzten.\nQuiers-sur-Bézonde udalerriko biztanleria-piramidea 2009an .\n2007an lan egiteko adina zuten pertsonak 684 ziren, horien artean 509 aktiboak ziren eta 175 inaktiboak ziren. 509 pertsona aktiboetatik 472 lanean zeuden (251 gizon eta 221 emakume) eta 37 langabezian zeuden (17 gizon eta 20 emakume). 175 pertsona inaktiboetatik 79 erretiraturik zeuden, 51 ikasten zeuden eta 45 "bestelako inaktibo" gisa sailkaturik zeuden.\n2009an Quiers-sur-Bézonde udalerrian 499 unitate fiskal zeuden, 1.213 pertsonek osaturik. Pertsona bakoitzeko diru-sarrera fiskalaren mediana urteko 17.625 euro zen.\n2007an zeuden 42 komertzioetatik, 1 janari enpresa zen, 4 bestelako produktu industrialen fabrikazioko enpresak ziren, 8 eraikuntza enpresak ziren, 8 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 informazio eta komunikazio enpresa zen, 2 higiezinen enpresak ziren, 12 zerbitzu enpresak ziren, 1 administrazio publikoko enpresa zen eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 11 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 ibilgailuen alokairu bulegoa, 2 margolariak, 1 zurgina, 2 iturginak, 1 argiketaria, 2 albaitariak eta 1 jatetxe.\n2000. urtean Quiers-sur-Bézonde udalerrian 18 nekazaritza-ustiategi zeuden, 715 hektarea erabiltzen.\nBNF: 152606510 (data)


WV22 - Wikipedia, entziklopedia askea.\nAmenofis III.aren hilobia\nKokapena Tximinoen Harana edo Mendebaldeko Harana\nIndustailea T. Davis (1905-1914), Howard Carter (1915), Waseda University (1989-)\nWV22, Erregeen Haranaren mendebaldean dagoen Tximinoen Harana edo Mendebaldeko Haranean dagoen hilobi bat da. Bertan lurperatua dagoena, Amenofis III.a faraoia da, XVIII. dinastiakoa. Amenofis III.aren erregealdia, Egiptoren historian, oparoenetako bat izan zen.\n5 Errege momia\nHamabi urte zituela Nebmaatra Amenhotep-Heqauaset izenarekin errege koroatua, Amenofis III.aren erregealdia luzea izan zen, K. a. 1401etik K. a. 1363 arte iraun zuelarik, orotara 38 urte, alegia. Faraoi honi buruzko ideia, ehiza eta beste gustu pertsonal batzuei buruz gehiegi arduratua zegoela den arren, egia esan, bere erregealdian, Egipto bere oparotasun punturik gorenera iritsi zen, baita aberastasun eta barne eta kanpo egonkortasun gehieneko garaira ere. Gortean Amenhotep, Hapuren semea bezalako langileen presentziak edo Mitanni eta Babiloniarekin lortutako ezkontza aliantzek, Bi lurrei, Urrezko garai bat biziarazi zien.\nBere burua, Amon jainkoaren semetzat aldarrikatu zuela egia bada ere, eta honen omenez tenplu handiak eraiki bazituen ere, isilpeka, Amenofis III.ak, bere aita Tutmosis IV.ak adierazitako bidea jarraitu zuen, eta, aldi berean, eguzki gurtza sustatzen hasi zen. Honela, Amon-Ra jainkoa sortu zuen, eta Aton belatz jainkoa ere berpiztu zuen, hurrengoko urteetan, batez ere Akenaton faraoiaren erregealdian, nazio osoan paper nagusi bat izango zuena. Guzti hau, Amonen kleroak zuen botere handiagatik azaltzen da, baita gortean bertan zuten eraginagatik ere, erregearen irudia arriskuan jarriz.\nAmenofis III.aren erregealdia ez da ulertzen bere lehen errege emazte handia izan zen Tiy gabe, emakume oso boteretsua eta ideiak erabat argi zituena, inongo zalantzarik gabe, funtsezko papera izan zuena bere senarraren 38 urteko erregealdian. Beharbada, bera izan zen Atonen gurtza sartu zuena bere senarraren erregealdiaren amaieran, Amenhotep Hapuren semea jakintsuaren irudia gainbehera zihoan bitartean, hau Amonen jarraitzaile sutsuetako bat zelarik. Amenofis III.a hil zenean, nazioa, oso egoera ez egonkor batean utzi zuen, amildegiaren ertzean, Amenofis IV.a edo Akenaton bertara iritsiz, gainontzeko jainkoen aurka zuen gorrotoagatik eta kanpo politikagatik batere interesik ez zuelako. Amenofis III.a Handiarekin, beti malenkoniarekin gogoratua izango den garai bat amaitu zen.\nJada Tutmosis III.aren erregealditik, errege guztiak Erregeen Haranean lurperatuak izateko ohitura hedatu zen arren, ezagutzen ez diren arrazoiengatik, Tutmosis IV.ak, bere semearen hilobia ondoko haranean, mendebaldean dagoen adar batean, gaur egun, Mendebaldeko Harana edo Tximinoen Harana deitua, WV23n aurkitutako animalia hauen margoengatik. Keinu honekin, itxuraz, Amenofis III.aren aurretik faraoi izan ziren gutxienez sei errege hurbilenetatik bostek jarraitu zuten ohitura apurtu zen, eta horren arrazoiak, oraindik ez dira ezagutzen, misterio bat dira.\nBeharbada, Erregeen Haranetik Tximinoen Haranera eraman izanaren arrazoia, segurtasuna neurri gehigarriak izan litezke, edo baita, faraoiak, toki egokirik ikusten ez zuelako. Edozein kasutan, ez da oso litekeena WV22 hilobia Tutmosis IV.arentzat izatea eta ondoren Amenofis III.ak erabili izana: sortze gordailuetan lehenaren izena aurkitu den arren, erabat frogatua dago bere jatorrizko lurperaketa KV43a izan zela. Hilobian jabe legitimoa, Amenofis III.a zen, bere erregealdi luzean handitu eta edertzeaz arduratu zena.\nWV22, Tebaseko nekropoliko errege hilobi guztietatik urrun dago. Hilobi gehienak, Ekialdeko Haranean aurkitzen direnak, ehundaka metrotara daude, eta, Mendebaldeko Haraneko beste hirurak, WV23, WV24 eta WV25 alegia, haran honetako hegoaldeko muturrean daude, WV22a haran honen sarreran dagoen bitartean. Amenofis III.a faraoiaren hilobiaren isolamendua erabatekoa litzateke, hilobien ohiko zenbaketa jarraitzen ez duen egitura bategatik izango ez balitz, eta tokitik gertu dagoen biltegitzat hartzen dena: WV A alegia.\nHilobiaren oinplanoak, XVIII. dinastia erdialdeko errege hilobien ohiko arkitektura eredua jarraitzen du, nekropolian, sekula gehiago bere osotasunean agertzen ez den eredu bat. Diseinua, erraz deskriba daiteke, eta bere ezaugarri guztien artean, ardatz zuzen bat beharrean, ardatz okertu bat erabiltzen dela nabarmendu behar da (edo arinki biratua, ramesidar garaian ohikoa). WV22 neurri handiko hilobi bat denez (Tximinoen Haraneko handiena), ezinbesteko osagai guztiak eta tokiaren egitura aberats eta konplexuagoa egiten duten beste gehitutako osagai batzuk daude.\nLehen gelak, Amenofis III.aren aurreko faraoien hilobietakoen berdinak dira: sarrerako eskailera bat, malda bat, beste eskailera bat eta beste malda bat, hil putzuan amaitzen dena. Honek, aldi berean, erantsitako kamera bat du, hilobiaren beheragoko maila batean. Putzuaren ondoren, zutabeen gelara iristen gara, non hilobiaren ardatzak 90ºko bira egiten duen eta ezkerretarantz jarraitzen du, malda eta eskailera batekin, gelaurre batetara iritsi arte. Azkenik, gelarik handienera iristen da, hilobiaren kamera edo kriptara, sei zutabedun lehen maila batekin, eta, maila gutxi batzuk jaitsi ondoren, bigarren maila bat, hildakoaren sarkofagoa eta ontzi kanopoak egongo zirena. Gela handi honek, hiru biltegi subsidiario ditu, eta tamaina handiko beste bi gela, bien artean zutabe bat dagoelarik. Bi gela hauetako bakoitzak ere, bere biltegia du.\nAmenofis III.aren hilobiak oso apaindura osoa duen arren, aurkitua izan zen garaian, zoritxarrez, jada egoera txarrean zegoen, eta europarrak bertara heldu izanak, egoera okertu baino ez zuen egin. Bandalismo ekintza nardagarri batean, igeltsutik margo batzuk ere moztu ziren, gaur egun Louvreko Museoan daudenak, eta beste askoren kasuan, azala joan zaie edo asko pitzatu dira. Hala eta guztiz ere, WV22, beste hilobi batzuk baino altuxeagoa dago eta ondorengo garaietako beste errege hilobi batzuk jasan dituzten uholderik ez du jasan.\nApaindura programa oso aberatsa da, eta berritasun batzuk ere erakusten ditu. Adibidez, erregearen ka irudikatzea edo Meretseger jainkosa, Hathor jainkosagandik banandutako izaki bezala erakustea. WV22 hilobiko margoak, gelaz gela, honako hauek dira:\nMargorik gabeko lehen bi korridore eta eskaileren ondoren, putzua da hilobiko lehen margoak erakusten dituena. Bere ia lau metroko garaieran, izarrekin margotutako sabai batean, hildako erregea eta bere ka adierazten dira, Hathor, Nut, Meretserger, Osiris eta Anubis bezalako jainkoak eta Tutmosis IV.aren karekin, beharbada, tokiaren eraikuntzaren hasieran izan zuen paperaren onarpen keinu gisa. Putzuko kamerak ez du margorik.\nMargotutako hurrengo gela, aurrekamera da, bere hormetan, hil putzuan agertzen diren gauza berberak agertzen direlarik. Amenofis III.arekin dauden jainkoak, lehen agertu diren berberak dira, baina oraingoan ez dago bere aita Tutmosis IV.aren izpiriturik. Lehen deskribaturiko gelarekin dituen antzekotasunak hain dira handiak, jejer frisoa berriz erabiltzen dela, margotuak dauden gela guztietan agertzen den apaindura motiboa.\nWV22 hilobiaren apainduraren zama, nagusiki, hilobi kamerak jasaten du. Bertan, azkenik, garai haietan asko erabili zen hil testu bat agertzen da, Amduateko Liburua, eta Amenofis III.aren irudia errepikatzen du, lehen aipaturiko jainkoekin batera. Gela erantsiek ez dute apaindurarik, baina, beharbada, bi handienek, aurreikusitako apainduraren bat izango zuten, horietako batean jejer frisoaren zati bat ikus baitaiteke.\nWV22 hilobiaren aurkikuntza ofiziala, 1799an izan zen. Prosper Jollois eta Edouard de Villiers du Terrage izan ziren aurkitu zutenak, Napoleonen Egiptorako espedizioko bi ingeniari gazte, baina litekeena da tokia, lehenagoko bidaiariek jada ezagutzea, W. G. Browne bezala. Jollois eta De Villiersek egin zuten bakarra, faraoiaren hil hatuaren zatiak berreskuratzea izan zen (hilobia, jada antzinatean arpilatua izan zen), eta hieroglifoak oraindik deszifratu ez zirenez, bere jabearen izena oraindik misterio bat zen. Tokiaren behar bezalako lehen indusketa, ehun urte baino gehiago igaro arte ez zen egin, Howard Carterrekin (aipamenak badaude Theodore Davisek aurretik egin zuen batena, baina honi buruz ez dakigu askorik, eta, Carterren deskribapenengatik, hilobia hondakinetatik garbitzearen lana oso txikia izan zen).\nArkeologoaren grinez beteriko aktibitateak, objektuak aurkitzeko gogoz, Amenofis III.aren hil hornikuntzaren arrasto asko aurkitzera eraman zuen, ushebti irudiak eta Tiy erreginaren izenean zeuden kutxez gai, baita Tutmosis IV.aren sorkuntza gordailuak ere. Beste aurkikuntza handi batzuk, gurdi baten gurpil baten zatia eta ontzi kanopoen kutxaren zatiak, baita granito gorrizko kanpo sarkofagoarenak ere. Ikerketek, gainera, dirudienez, lurperaketa sarkin bat adierazten dute, ia erabateko ziurtasunez XX. dinastian datatua.\nWaseda unibertsitate japoniarraren 1989ko espedizioa, Jiro Kondo eta Sakuji Yoshimurak zuzendua, Howard Carterrena baino askoz osoagoa izan zen, eta oraindik ez du bere lana amaitu. Hilobia, erabat garbitua izan da, eta aurretik oharkabean pasa ziren objektu txikiak aurkitu dira. Dena dela, Wasedaren lanak duen garrantzia berebizikoa da, batez ere, kaltetutako margoen garbiketa eta berriztapenean aritzen baita.\nJaponiarren etengabeko lanak, WV22 hilobia Amenofis III.arentzat bakarrik ez zela izan adierazten duela dirudi. Erantsitako bi ganberen existentziak, bakoitzak alboko biltegi bat duelarik, gutxienez beste bi lurperaketa nagusiren ideia ematen du, eta erregearen emazte nagusiaren izenean dagoen materiala agertu izanak, hipotesia berretsi baino ez du egiten. Beharbada, Amenofisek, betirako atseden hartu nahi izan zuen bi errege emazte handiren ondoan, Tiy, eta agian Sitamon, Tiy eta Amenofisen alaba. Hau guztia gora-behera, erregea bere emaztea eta alaba baino lehenago hil zela jakina da, eta Tiyren lurperaketa, Tell el-Amarnan ezarri zela Akenaton faraoiaren erregealdian. Sitamoni dagokionez, ez da bere izenik aipatzen WV22 hilobian edo inguruan, eta zalantzarik gabe, ez zen bere aita eta senarraren ondoan lurperatua izan.\nErrege momia[aldatu | aldatu iturburu kodea]\nZiuraski, WV22 hilobia eta bertan lurperatua izan zen Amenofis III.aren momiarena izango da Haraneko trabatuenetakoa. Ez da ezagutzen zenbat aldiz lapurtua izan zen, ezta lapurreta horiek noiz gertatu ziren ere, baina, dirudienez, tokia, ramesidar garaian arpilatua izan zen. Brontze Aroko erregerik aberatsenaren altxor erraldoia, modu basatian espoliatua izan zen, erregearen gorpuak arrisku handia jasan zuelarik, urrezko mozorroa, bitxiak eta kuttunak oso modu basatian erauziak izan baitziren.\nHonela, ez da harritzekoa Amenofis III.arena izatea hiru mila eta bostehun urte hauetan gehien sufritu duten momietako bat. XXI. dinastian salbu jarri zuten bere aitona Amenofis II.aren hilobian, KV35ean, bertako ezkutaleku batean. Eta han aurkitua izan zen mende mordo bat beranduago, zati batean askatua, bere egoera negargarria ikusiz. Burua, gainontzeko gorputzetik erauzia izan zen, eta bizkarra apurtua zegoen. Saihets guztiak hautsiak zeuden eta, momia bat baino gehiago, hezurdura bat zirudien. Gorputza bendatzeko ez ohiko moduak ere, adituen arreta piztu zuen, eta, beharbada, Akenatonek adierazitako kanon bat jarraituz egina izango zen, honek, goitik beherako aldaketak ekarriko zituelarik egiptoar bizitzaren arlo guztietan.\nGaur egun, eta Inperio Berriko faraoi gehienak bezala, Amenofis III.a Handiaren momia, Kairoko museoan dago, baina berari buruz gutxien ezagutzen denetako bat izaten jarraitzen du. Pentsatu izan da, baita ere, bere identifikazioa zuzena ote den, Ramses III.aren izenean zegoen zurezko hilobi batean aurkitua izan baitzen. Gaur egun, dirudienez, momia honi dagokionez, ez dago benetan Amenofis III.arena denaren inongo zalantzarik, Amonen apaizek salbatua eta bere aitona, aita eta Tiy bere emaztearen momiekin batera salbu jarria.


Gamejam ekitaldiak, Donostiari buruzko beldurrezko bideojoko bat sortzeko - SPRI\nSPRI / Euskadinnova / Enpresa digitala / Gamejam ekitaldiak, Donostiari buruzko beldurrezko bideojoko bat sortzeko\nGamejam ekitaldiak, Donostiari buruzko beldurrezko bideojoko bat sortzeko\nGipuzkoako Pintxo Developer elkarteak garapen arloko 4 hackatoi antolatuko ditu.\nEkimen hori DSS2016ko Misterioaren Itsasargia ekimenean eta Fantasiazko Zinemaren Astean kokatuta dago.\nEtxe sorginduak, gertakari arraroak ezagutu dituzten abandonatutako tokiak edo ahoz aho transmititzen diren legenda urbanoak. Hiri guztiek dauzkate mundu paranormalarekin lotutako istorioak, baita Donostiak ere. Misterioaren Itsasargia proiektua hiritarren parte-hartzearen bidez bildutako istorio horietatik abiatzen da transmedia narratiba bat egiteko, eta narratiba horrek bere baitan hartzen ditu pelikula bat, mapa interaktibo bat eta bideojoko bat.\nEkimen horren barruan, Pintxo Developer elkarteak hainbat hackatoi antolatu ditu bideojokoak garatzeko, hiritarren proposamenak oinarritzat harturik. Bideojokoen munduko profesionalak eta zaleak gonbidaturik daude asteburu bat iraungo duten maratoi horietara, eta Donostia bera izango dute eszenatokitzat.\nUztailetik urrira bitartean, hilean gamejam bat antolatuko da, parte hartu nahi duen edonorentzat irekirik egongo dena; lehen ekitaldia uztailaren 30 eta 31n izango da Orona Ideo eraikinean, Hernanin. Garapen guztien artean bideojoko onena aukeratuko da, zeinak 500 euroko saria jasoko baitu, eta horixe izango da Misterioaren Itsasargiko beldurrezko jokoa. Halere, lau topaketetan garatzen diren sorkuntza guztiak sartuko dira Misterioaren Itsasargiaren web orrian, eta erakusketa publiko batean ere parte hartuko dute Donostiako Fantasiazko eta Beldurrezko Zinemaren Astean.\nMisterioaren Itsasargia proiektuaren barruan transmedia istorio bat sortuko da Donostiari buruzko istorio paranormalen inguruan; horretarako, edukiak sortuko dira bitarteko bakoitzeko lengoaietara egokitutako plataforma desberdinen bitartez, eta audientziak ere parte hartuko du prozesu horretan. Ideia horri jarraiki garatuko dira, halaber, ikus-entzunezko edukiak dituen mapa interaktibo bat, eta Paranormales izeneko low cost film luzea, Axelcasas faktoriak sortua eta crowdfunding kanpaina baten bidez finantzatua.\nDonostia-San Sebastián, 2016ko Europako Kulturaren Hiriburutzak eta Donostiako Fantasiazko eta Beldurrezko Zinema Asteak bultzatutako ekimen hori iazko azaroan abiatu zen, zinema jaialdiaren XXVI. edizioarekin batera, eta proiektuaren baitan sortutako eduki guztiak ikusgai egongo dira aurtengo edizioan eta Misterioaren Itsasargia webgunean.


Arrateko jaixetako hutsuniak — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Arrateko jaixetako hutsuniak\nArrateko jaixetako hutsuniak\nLeire Narbaiza 2010/09/09 20:05\nInguruko jarik onenak hobetzeko proposiziñuak.\nArrateko jaixak Eibarko jarik onenak dira, duda barik. Hantxe, zelaixan, libre, danok dibertitzeko prest. Badira urte batzuk aldaketarik barik, eta baten batek esango dau bihar ez dabelako ez dala kanbixorik egitten. Ni ez nago konforme. Aspaldixan gabiz gauza batzuk eskatzen, bestela ikustia besterik ez dago gaurko egunez 2008xan idatzi nebana, baita 2007xan be!\nGauzak ez dira aldatu. Uste dot hiru dirala premiñazkuenak: Dantza solte txapelketia orduz aldatzia, autobusek ordutegixa luzetzia eta alkoholemia kontrola Krabeliñen jartzia.\nHiru eskari urtero-urtero entzutzen diranak Arraten. Atzo be eguna erdi hasrre amaittu genduan, goiz juan bihar horrekin, erdi burrukan illaran jartzeko, baitta ertzantzaren kontrolakin be. Urtia juan eta urtia etorri, beti bardin amaitzen dogu, madarikatzen.\nIñork preguntauko dau zergaittik aldatu bihar dan dantza solte txapelketia. Lehen, eguerdi partian izaten zan, eta erromerixia bostetan hasten zan. jakiña, erromerixia txapelketian atzetik hasten da, zazpiretan. Hasi orduko, zelaixa hustutzen hasten da; baiña ez dantza egitteko gogo gitxi dagualako, ez. Hurrengo eguna bihar eguna da, eskola guztiak hasten dira martxan, eta azkeneko autobusa 9retan da! Lekua nahi izan ezkero, 8,30etan edo, juan bihar illaran jartzera. Bestela, hantxe Arraten gaupasa! Hain goiz juan bihar tokixa hartzera, erromerixia 11ak arte danian!!\nEsaten deskue autobusa erabiltzeko, baina juanak 1,9 euro balio dau. Juan-etorrixak, horretara, 3,8. Krabeliñen aparkatziak? Euro 2!!!!! Zertan gabiz? Karuagua eta goiz bajau bihar! Hau antolatzen dabenak pantsau dau iñoiz horretan?\nEta amitzeko, alkoholemia kontrola. beti esan dot kontrol hórren alde naguala, era razional baten, baiña! Ez arratietan moduan. Arrate bezperan kontrola bariantian jarri zeben. Bariantian! Arratetik 8 kilometrora! Urteran tokixa daguanian! Arrate egunian Iturburun zeguazen, bidia hobetzen dan lekuan, beste batzuetan transformadorian be jarri izan dira. Zertarako, baiña? Izorratzeko, ez dakta zalantzarik.\nHirugarrenez idatzi dot honen gaiñian, eta espero dot azkena izatia!\netiketak: jaixak, Kalamuatik, etno


Kokzigodinia edo ipurdiko mina | Aixebe & Abante\nKokzigodinia edo ipurdiko mina\nPosted on octubre 5, 2019 por Oier Gorosabel Larrañaga en gara_gaur8, komunikabideak // 0 Comentarios\nPopulazioan gutxitan gertatzen bada ere (bizkarreko minen artean %1 inguru dira), fisioterapia zentroetan sarri tratatzen da kokzigodinia. Kokzix edo uzkornoko mina arazo deserosoa da, inondik ere: pazientearen eguneroko bizitza asko baldintzatzen du, ezin delako ondo eseri. Kezka handia sortzen duen arren, kasuen %90 ondo konpontzen dira kirurgia erabili gabe. Jakin dezagun bada, zer den kokzigodinia.\nUzkiaren gainean dauden orno txiki hauek, jatorriz, gure aurreko espezieen buztanaren aztarna dira. Eskuarki hiru-bost ornok osatzen dute, baina haietako batzuk soldatuta egoten dira. Bizkarreko beste giltzadurek bezala, kokzixak baditu bere artikulazioak (sakro-kokzix eta ornoen artekoak), bere muskuluak (gluteus maximus eta coccygeus) eta lotailuak (corpus anococcygeum). Bere egitura, halere, asko alda daiteke pertsona batetik bestera: orno arteko diskoak, giltzadura motak, mugikortasun maila desberdinak presente egon daitezke edo ez, kasuaren arabera. Ia beti, lehen eta bigarren zatiaren artean disko antzeko bat egoten da; egitura hori garrantzitsua da, traumatismoen ostean izaten diren min askorekin zerikusia izaten duelako. Izan ere, kokzixaren min gehienak traumatismo zuzenekin lotuta daude: kolpe handiak (ipurdiz erortzea, ostikada jasotzea…) zein txikiak (bizikletaren eserlekua, zaldiz ibiltzea…). Emakumeen kasuan, erditzean umekiak eginiko presioaren ondoriozko kokzigodiniak ere sarri ikusten ditugu.\nSintoma nagusia esan dugu jada: esertzean mina. Min hori kokzixean igarri ohi da, baina ez da arraroa izaten min hori izter, gerri edo pelbis ingurura zabaltzea. Gainera, inguruko giltzaduren mugimenduarekin (komunean, oinez…) areagotu egin daiteke.\nDiagnostikoa egiterakoan garrantzitsua izango da bereiztea minaren jatorria kokzixa bera den edo inguruko beste egituraren bat (pelbiseko hainbat elementuk irradiatu baitezakete mina zona horretara); horrek, bistan da, tratamendua norabide batean edo bestean bideratu behar dugun erabakitzerakoan asko lagunduko du. Diagnostikoa nagusiki azterketa fisikoan datza (alegia, kokzixa eta inguruko egituren mugimendua aztertzean), baina erradiologia probek ere informazio osagarri baliotsua eman dezakete.\nTratamenduari dagokionez, neurri ortopedikoak daude, hala nola esertzean kokzixaren presioa arintzen duten kuxinak erabiltzea. Farmakoek ere laguntzen dute, izan piluletan hartuta izan injekzioen bidez minaren jatorrian aplikatuta. Fisioterapiari buruz, hainbat bide erabiltzen ditugu kokzixeko biomekanika (artikulazioak eta muskuluak) orekatzeko: esku terapia, hidroterapia, termoterapia, elektroterapia, zoru pelbikoaren ariketak… Orokorrean, tratamendu horiekin hobekuntza nabarmena lortzen da, baina, horrela ez denean, bada kirurgiara jotzeko aukera ere.\nGaur8rako, 2019ko urrillan 5a.


Ahal izanak eta ez izanak | Mundua | Berria\n'Obama aroaren' amaiera. Agintaldiaren errepasoa\nAhal izanak eta ez izanak\n'Yes, we can' leloak memorian iraun du Barack Obamaren zortzi urteko legealdian, baina, leloak lelo, ahaleginetan geratu zaizkio egindako promesetako gehienak, agerian utzirik oso mugatua dela AEBetako presidente baten erabakitzeko gaitasuna. Bi legealditako asmo garrantzitsuen atzera begirakoa da hau.\nALEJANDRO ERNESTO / EFE Tamaina handiagoan ikusi\nAmagoia Mujika Tolaretxipi - Iker Aranburu -\nApatiak jota zegoen AEBetako gizartea, 2008an. Ahaztuta zeukan ordurako George W. Bushek 2001eko irailaren 11ren ondoren hedatutako mendeku eta amerikartasun gosea. Irakeko gerra odoluste eta diru huste etengabekoa zen; Afganistangoa ere, beste hainbeste, eta gain behera zihoan ekonomia. Obama haize freskoa zen, asmo onekin zetorren, ezberdina zen; gizarte justuagoa aldarrikatzen zuen: amerikartasun berrian sinisten zuena. Baina, zortzi urtean, Amerika zaharra gailendu da, egiten utzi ez diotenen boterea, eta, errepublikanoak Ordezkarien Ganberan nagusi bilakaturik, betotik betora ibili dira haren asmo onak. Hauek dira lortutakoak, eta bidean geratutakoak:\n«Egoera ekonomikoa desastre bat da». Donald Trumpen analisi ekonomikoak, beste arlo batzuetakoak bezala, arazoak ditu errealitatearekin. Desastrea, berez, George W. Bushek Etxe Zuriko giltzekin batera Obamari emandako oinordekotza izan zen: langabezia %10era iristeko lasterketa bizian zegoen, subprime hipotekak hartutako milaka lagun etxea galtzen ari ziren egunero, finantza sistema hari batetik zintzilik zegoen, Detroiteko auto ekoizleak porrotaren atarian zeuden...\nRonald Reaganen garaitik nagusi zen erretorika liberala alde batera utzi, eta ekonomia suspertzeko plan bat onartu zuen Obamak. Administrazioaren kontuak gorriz tindatu zituen ahalegin horrek ?zor publikoa BPGren %100etik gora dago 2012tik?, baina, hein batean hari esker, AEBak krisiaren zatirik txarrenetik bizkorrago atera ziren Europa baino.\nObamak badu zer aldarrikatu: ostiraleko azken datuek diote langabezia tasa erdira jaitsi dela (%4,9), eta badirudi hazkundea azkenean iristen ari dela estatubatuarren patriketara ?soldatak %2,8 handitu dira azken urtean?. Obamak hondoratzear zegoen auto industria salbatu zuen diru publikoarekin, eta eskuak libre izatera ohitutako bankuak estuago kontrolatzen dituzte orain Frank-Dodds legearen bitartez.\nIfrentzua ere izan du Obamaren agintaldiak. Aberatsenen eta pobreenen diru sarreren arteko aldea txikitu beharrean handitu egin da, eta garai bateko industria eskualdeen gainbehera ez da eten. Eta Obamarentzat eta Clintonentzat agian okerragoa dena: kontakizunaren borroka galtzen ari dira. Erdiko klasearen gainbeherak betetzen ditu lerroburuak, eta arrakala sozial eta geografikoek elikatzen dute Trumpen «desastrearen» kontakizuna.\nHerri garatuen artean osasunean diru gehien xahutzen dutenetako bat dira AEBak, eta, era berean, babesik gabe zeuzkaten herritarren kopuru handiena zuten. 2010etik, hogei bat milioi biztanleri eman dio babesa osasun erreformak ?Obamacare deitzen diote?. Gaur egun, herritarren %80k dute osasun zerbitzuren bat, lanaren bidez edota programa federalen bidez jasoa. Gainerako %20en artean, erdiek jasotzen dute soilik. Izenik eman ez duten gehientsuenak gobernadore errepublikanoak dituzten hemeretzi estatutan bizi dira, gobernadoreok estaldura emateko ez baitituzte funts federalak erabili, erreformak agindu bezala. Ez da Obamak nahiko lukeenera iritsi. «baina lehen erostea bezala da: etxerik ez izatea baino hobea da». Auzitara eraman dute errepublikanoek, baina Auzitegi Gorenak erreformaren alde egin du.\nBadu plan bat immigrazioaren politika bere osotasunean hartzeko, baina ez da iritsi ere egin Ordezkarien Ganberan eztabaidatzera. Saiatu da, besterik ezean, bi programa abiatzen familien banaketa saihesteko: DAPA gurasoen deportazioak atzeratzeko programa, eta DACA haurtzaroan iritsitako paperik gabekoena. Texasko Gobernuak auzitara eraman zituen bi programa horiek, uste baitu ekonomikoki jasangaitzak direla mugaldeko estatuentzat, eta Auzitegi Gorenak ezin izan du erabaki, berdinduta daudelako auzitegian errepublikanoen eta demokraten arteko indarrak (4+4). Ohiko epaileak bederatzi badira ere, Antolin Scalia aurten zendu berria ordezkatu behar dute errepublikanoek. Horrek zer esan nahi du? Legearen linboan uzten dituela milioika guraso eta haur. «Herri hobea izatetik urruntzen gaitu».\nImmigranteen politikaren zain, mugan segurtasuna indartu du, eta polizia gehiago jarri ditu, ez dadila jende gehiago iritsi ?1970etik ez da horren jende gutxi sartu?. Deportazio gehien agindu dituen presidentea ere bada: 2,7 milioi.\nOrlandon izandako tiroketaren ondoren ?berriz saiatu dira demokratak armen kontrola arautuko duten lege bat onartzen?, bi proposamen egin dituzte Obamaren legealdian, baina Ordezkarien Ganberan ezezkoa atera da berriz. Presidentearen borroketako bat izan da. Armak erosten dituen orori lizentzia federal bat ateratzea da egitasmoa, eta, horrenbestez, eroslearen aurrekariak eta buruko gaitzak aztertuko lituzkete. Orlandoko tiroketatik gutxira atera zuen New York Times-ek inkesta bat, eta hark zioenez, hamar herritarretatik seik baino gehiagok egiten dute bat Obamaren proposamenarekin. Etxean armak dauzkatenen %54 ere alde dauzka; bostetik hiruk, lege zorrotzagoak nahi dituzte. 30.000 hildako izan dira aurten.\nBeltzak edo hispanoak izateagatik jazarpenik ez izatea nahiko lukeen presidenteak, ezin izan ditu mendean hartu segurtasun indarrak. Indarkeria gainera lehertu zaio, are gehiago, azken bi urteetan, Poliziak Michael Brown gaztea tiroz hil zuenetik. Washington Post-en arabera, iaz 990 lagun hil zituzten poliziek, eta 2016a bide beretik doa. Erdiak zuriak dira; gainontzekoak, gutxiengo diren etnietakoak. Hala ere, multzo bakoitzaren proportzioari erreparatuz, biktima beltzen kopurua dago guztien gainetik. Afroamerikarrak biztanleen %13 dira, eta Poliziaren biktimen %26. Hildakoen kopurutik harago, inpunitatearen isla dira datuok: urtero 1.000 lagun inguru tiroz hil arren, polizia gehienak ez dituzte identifikatzen.\n2009ko urtarrilaren 20an presidente karguari zin egin eta bi egunera sinatu zuen Guantanamo ixteko agindua. Egun, zabalik jarraitzen du, preso gutxiago hartu arren. Presondegitik 775 igaro dira; bera Etxe Zurira iritsi zenean 242 zeuden, eta orain, berriz, 61. 177 beste herrialde batzuetara bidali dituzte Obamaren aroan.\nPresidentearen ustez, «garestia da, alferrikakoa, eta panfleto bat etsaiak errekrutatzeko». Baina kargua utzi aurretik agindutakoa bete nahiko balu, arriskutsuegitzat jotzen dituzten 40 preso onartu beharko lituzkete, eta Ordezkarien Ganbera ez dago horretarako prest.\nLege proposamena onartu baino bi egun lehenago, Obamak esan zuen betoa ezarriko ziola legeari aurrera egiten bazuen ?Senatutik igaro behar du?. George W. Bushek ireki zuen espetxea 2002an, AEBek Habanaren nahiaren kontra Kuban zabalik duten base militarrean.\n«Lorpen handiak» egin dira urteotan Obamak, berak esanda, lesbianen, gayen, transexualen eta bisexualen eskubideak bermatzeko, «baina askoz gehiago dago egiteko». Lorpen entzutetsuena sexu berekoen arteko ezkontzak onartzea izan da. Auzitegi Gorenak hauxe esan zuen erabakia irakurtzean. «Lan asko egin beharra dago homofobiari eta transfobiari aurre egiteko».\nArmadan ere aldaketak izan dira. Don`t Ask, Don`t Tell (ez galdetu, ez esan) esaten zioten legea bertan behera uztea lortu baitu. Homosexualek eta lesbianek sexu joera ezkutatu behar zuten, armadako kide izan nahi izanez gero. 2012an sinatu zuen Obamak ezeztatzeko akta. 13.000 soldatutik gora kaleratu dituzte armadatik 1993ko legean oinarrituta.\nJazarpenak egunerokoa izaten jarraitzen du, ordea, estatu atzerakoienetan.\nEgiteko bat izan du Obamak: inbasiorik ez egitea zortzi urtean. Esku hartzeak bai, nazioarteko indarren aliantzekin, baina inbasiorik ez. Dena den, lurreko tropak droneekin aldatu ditu; hark eman die bultzada gidaririk gabeko gailu hilgarriei.\nLorpenen zerrendan badauzka hainbat auzi; besteak beste, Irango programa nuklearrarena. 2002an arma nuklearrak sortu nahi izatea leporatu zioten Teherani, eta hamarkada bat iraun zuten liskarrek eta zigorrek. 2013an, Hassan Rohani presidente hautatu berriak 5+1 Taldearekin negoziazioak berriz hastea erabaki zuen. Obamak mehatxu militarra alboratu, eta negoziazioei eman zien lehentasuna. Urte horren hasieran, IAEAk jakinarazi zuen Iranek beteak zituela agindutakoak, eta AEBek eta EBk zigorrak kendu zizkioten.\n2016ko udaberriarekin batera iritsi zen, berriz, Obama Karibeko uhartera, ia 60 urteko harreman izoztuak urtzen hasteko asmoz. 2014ko abenduan iragarri zuen harremanak berreskuratzeko asmoa. Presidentearen ustez, bahimenduaren politika «zaharkitua dago, eta kendu egin behar da». Dioenez, ez dute inposatu nahi kubatarrek aukeratu ez zuten eredu bat, baina, era berean, kubatarrek AEBen balioak besarkatzeari buruzko garrantzia aipatu du. Kontuak kontu, bahimenduak hor dirau, Ordezkarien Ganberaren gai zerrendan.\nEz du bete promes handia: tropa guztiak ateratzea Iraketik; are gutxiago, gerra bertan behera uztea. Gainera, elementu berri bat atera zaio bidera: EI Estatu Islamikoaren sorrera. Iraken sortu zen EI, eta, Siriako gerraren ondorioz, mendean hartzerik ez dagoen munstroa bilakatu da.\nObamak karguaren zina egin eta gutxira iragarri zuen Iraki buruzko asmo zehatza, 2009an: «2010eko abuztuaren 31rako amaituko da gure borroka misioa Iraken». Agindutako egunean erretiratu zituzten azkenak behar zuten tropak ?50.000 bat «aholkulari» eta operazio berezietarako tropak geratu ziren?. Azken tropen eszenifikazioa, berriz, 2011ko abenduan egin zuten.\nBaina 2014az gero, handitzen ari da berriz ere AEBetako tropen presentzia, are gehiago, azken aldian, Mosuldik EI Estatu Islamikoa botatzeko ahaleginean. 4.600 soldadu inguru dauzkate AEBek une honetan, Pentagonoak azaldu duenez. Hortik kanpo leudeke misio berezietarako militarrak; kopuru ezjakin bat. EIren kontrako garaipen sinbolikoa lortu nahi du, gainerako indarrekin borrokan, legealdia amaitu aurretik. Lortuko balu ere, Irakek suntsituta jarraituko du, 2003an gerra hasi aurretik baino okerrago.\nAfganistanen, berriz, 2011ko ekainaren 30ean egin zuen iragarpena: tropak gutxituz joango zen, denak atera arte. Osama Bin Laden Al-Qaedako burua hil zuten hilabete lehenago, Pakistanen, eta ekintzak biziberritzeko aukera eman zion, aspaldian, babes faltan baitzen. 2014an iragarri zuen tropak 2016an «erabat» erretiratuko zituela. Ordea, etengabe berrikusi behar izan ditu egitasmoak. 8.400 militarrek jarraituko dute 2017an Afganistanen, ?iaz esan zuen 5.500ek jarraituko zutela?. Gaur egun 9.800 daude. Bereziki, Afganistango tropak heztea da beren egitekoa, Obamaren arabera, eta behar izanez gero, tokian tokiko borroketan laguntza eskaintzea. Baina 2001ean gerra hasi zenean baino eremu zabalagoa dute hartua talibanek; Al-Qaeda berregituratzeko saiakeran dabil, eta EI, bere boterea zabaltszeko ahaleginean. Alegia, zaila izango dute AEBek 8.400 tropekin lortzea, 2001ean 100.000rekin lortu ez zutena.\nAmagoia Mujika Tolaretxipi - Iker Aranburu


Irudien Pribatutasunerako eta Erabilerarako Politika\nBerariaz baimentzen dut nire argazkia boluntak (Bizkaiko boluntariotza eta parte-hartzerako agentzia) gauzatutako jardueretan erabilia izan dadin, hain zuzen ere, webgunean (www.bolunta.org) argitaratzeko eta sare sozialetan edo publizitateko eta kazetaritzako beste edozein euskarritan zabaltzeko, betiere, gizarte parte-hartzea eta boluntariotza sustatzeko asmoz. Harremanetarako nire datuak ez dira argitaratuko, eta kanpainaren kudeaketa ahalbidetzeko soilik erabiliko dira, hala behar izanez gero.\nEra berean, aurkeztutako argazkiak publikoki komunikatzeko, kopiatzeko, hedatzeko eta eraldatzeko eskubideak uzteko baimena ematen dut, dohainik eta epe mugagabean, baita irudiak katalogoetan, karteletan edota promozioko piezetan sartzeko ere, gizarte parte-hartzea eta boluntariotza sustatzeko asmoz.\nNire irudia erabiltzeko baimena Ohorerako, Norberaren eta Familiaren Intimitaterako eta Norberaren Irudirako Eskubidearen Babes Zibilari buruzko maiatzaren 5eko 1/1982 Lege Organikoarekin eta Datu Pertsonalak Babesteko abenduaren 13ko 15/1999 Lege Organikoarekin bat dator.\nAraudia betez, jakinarazten zaizu zure datuak EDE Fundazioaren fitxategietan jasoko direla, bolunta marka erregistratuaren titularra baita. Datuak eskuratzeko, zuzentzeko, ezeztatzeko eta aurkaratzeko eskubidea izango duzu, baita ohorerako, norberaren eta familiaren intimitaterako eta norberaren irudirako eskubideari dagozkionak ere. Horretarako, mezu elektronikoa bidali beharko duzu helbide honetara: webmaster@fundacionede.org.\nAurkeztutako argazkian beste pertsona batzuk agertzen badira, haien irudia erabiltzeko baimena daukadala eta irudien pribatutasunerako eta erabilerarako politika onartzen dutela adierazten dut.\nTelefonoa: 94 416 15 11\nBIZKAIAN SOLIDARITATEA ETA PARTE-HARTZE SOZIALA SUSTATZEA\nbolunta Bizkaiko gizarte-mugimenduari laguntzeko zentroa da. Zerbitzu integrala, doakoa eta kalitatezkoa ematen die irabazi-asmorik gabeko erakundeei, boluntarioei eta boluntariotzan lan egiten hasi nahi duen orori.\n2016ko Boluntariotzaren Nazioarteko Eguna


"Kanposantu bihurtutako mendi gainak" - Ibilkari - Berria\nGurutzeak, hildakoen izen-abizen eta guzti, Hernioko gainean. / / BERRIA\n2013-09-26 / Jon Ordoñez\n"Azken urteetan lekuz kanpo hazten ari da kontua. Mendia kanposantu irudia hartzen ari da". Gregorio Iraola mintzo da, Albizturko alkatea (Gipuzkoa), Hernio mendiari buruz, Goikoetxearen erreportajean. Ez da kontu erraza, ezta aztertzen hasteko ere. Iritziak asko dira, alde eta kontra, BERRIA.INFOk aste honetan abiatu duen inkestan irakurri daitekeen moduan. Aitortu behar da, ordea, gehiago korapilatu baino lehen konponbide bat aurkitzea beharrezkoa dela. Onartuko al genuke hori bera hilarriak hondartzatan jarriko bagenitu?\nGertukoak ditugu hildakoak, barru-barrukoak, eta euren memoria gurea da. Hurkoen errautsak mendian botatzea, lore sorta bat eskaintzea edo hilarri bat jartzea memoria horren omenezko keinu bat da, eta errespetu osoa merezi du. Egia da, baina, errautsak eta loreak haizeak eramaten dituela, eta hilarriak han geratzen direla, bat bestearen ondoan. Modu horretan, hain intimoa den gauza bat, publiko bilakatzen da, eta ugaritu ahala, mendiaren itxura ere alda dezake.\nHerniotik hildakoen omenez jarritako gurutzeak kentzea erabaki dute, eta senideekin ari dira harremanetan horretarako. Heriotza eta memoria gauza pribatua izan arren, arazoa orokorra da. Urtebete jarri diete sendiei gurutzeak Herniotik kentzeko. "Batzuek hobeto, besteek okerrago, baina gehienek onartu eta ulertu dute erabakia. Arrazoizkoa dela diote". Iraungo luketen ikur bakarrak partikularrak ez direnak izango lirateke.\nGipuzkoako Aldundia ere arazoa aztertzen ari da, "mantsoago", Goikoetxearen erreportajean ageri denez. Erreportajearen amaieran aipatzen da hilarrien ordez zuhaitzak landatzeko aukera, eta irtenbide egokia izan daiteke, bai hildakoen memoria gordetzeko, baita mendiaren izaera naturala mantentzeko. Azken batean, galdera bat datorkit niri burura: nola nahi nuke nik nire memoria gordetzea hildakoa ni banintz? Ez dut zalantzarik.


nola aukeratu urea ongarri? - Mricc.com\nnola aukeratu urea ongarri?\nGaur egun, ongarrien merkatuan urea motak ere anitzak dira, besteak beste, partikula handien urea, urea partikula txikia, urea polipeptidoa, urea askatzeko astuna, urea estalita, urea formaldehidoa urea eta antzekoak. Banaka aurkeztuko ditut gaur.\n1. Urea arrunta\nUrea nitrogenoaren edukia handiagoa da, eta produktu kualifikatuak nitrogenoaren edukia% 46,0 da. Lehen mailako produktuen eskakizunak% 46,2 dira, eta goi mailako produktuak% 46,4 dira, oinarrizko ongarri gisa eta goiko apainketa gisa erabil daitezke. Disoluzioaren ondoren, azal foliarrean busti daiteke, baina kontzentrazioa arreta jarri behar da biriketan. Eremu landareak% 1 eta% 2 arteko kontzentrazioetara isurtzen dira. Barazkien ihinztatze-kontzentrazioa, hala nola, barazkiak, melonak eta fruituak,% 0,5 -1% da. Berotegi-barazkiak sprayed kontzentrazioa% 0,2-% 0,4 da. Urea ere urea granular handi eta urea granular txikitan banatzen da. Partikula handiko urea, oro har, 2-4 mm-ko partikula tamaina du. Partikula urea partikulen tamaina 1-2 mm-koa da. Partikulen tamaina handiaren ondorioz, partikula handiko urea poliki-poliki desegin da lurzoruan, eta, oro har, ongarri gisa eta ongarri planta gisa erabiltzen da. Urea granular txikia orokorrean janzteko moduan erabiltzen da. Urea nitrogeno organiko bat da, laboreak ezin du zuzenean xurgatu eta amonio bikarbonato bihurtu behar da urease bidez laboreak xurgatu aurretik. Ureasiaren jarduera lurzoruaren, hezetasunaren, pHaren eta mikrobioen jarduerarekin lotuta dago. Tenperatura 10 ° C denean, urea bihurtzeko 7-10 egun behar dira. Tenperatura 20 gradu denean, 4-5 egun behar dira. Tenperatura 30 gradukoa bada, 2 egun behar dira. Urea hautatzerakoan, beharrezkoa da biuretaren edukia ere arreta jartzea. Biuret laborantza hazkunde desordena agentea da. Biuretaren edukia% 2 gainditzen denean, hazia ernetzea inhibitzen da. Intoxikazioak laborea xurgatu ondoren gertatu daiteke.\n2. Polipeptido urea\nUrea peptidoaren nitrogeno edukia% 46-46 da oraindik ere, urea normalaren edukia baita. Hala eta guztiz ere, ongarri urea arruntena baino luzeagoa da eta oinarrizko ongarri gisa erabil daiteke, goi-apainketa eta kaleratze motela ongarri gisa ekoizteko. Hala eta guztiz ere, goi-apailatzearen moduan erabiltzen denean, hobe da aipatzea egungo arroparen ohitura baino. Ekoizpen-prozesuari dagokionez, urea polipeptidoa metaloproteinasa edo azido poliaspartikoa urea ekoizteko prozesuari gehitzen zaio. Nekazaritzan landareen elikadura-xurgatzailea areagotzen duen heinean, poliaspartikoaren azidoak landare-elementuek hala nola burdina, zinka eta manganesoak xurgatzea ahalbidetzen du. Metaloproteinasak azukre eta bitaminen sintesia estimulatzen dute landare-zeluletan, eta, gainera, garapena sustatzea eta laboreak erresistentzia hobetzeko. Beraz, bi substantzia horien polea, urea polipeptidoari gehitzea, heldutasun goiztiarra, erroa garatzea eta laborantza estresaren erresistentzia hobetzen du. Zehazki, ongarrien erabilera areagotzen du eta ongarrien eraginkortasuna luzatzen du.\n3. Ure askatu\nUrea geldo-askapenaren arabera, urea ohiko ekoizpen-prozesuan gehitutako urease inhibitzaile proportzio jakin bat da. Nitrogenoaren galera murriztu daiteke, horrela ongarrien eraginkortasuna hobetuz eta ongarrien eraginkortasuna luzatuz. Gernu geldoan emandako inhibitzaile txikia txikia da eta uraren propietate fisiko eta kimikoetan eragin txikia du. Beraz, nitrogenoaren edukia urea ohiko edukia bera da, baina ongarri efektua luzeagoa da, normalean 80-120 egun. Askapen geldoaren urea, oharra motela, askatzen duten ongarri motela ekoizteko erabiltzen da.\n4. Estalitako urea (kontrolatua)\nUrea estalitako materiala erdi-iragazgaizkoa edo iragazgaizkoa duen materiala estaltzen da uraren gainazalean, beraz, nutrienteak igarotzen dituzten putzuak eta hutsuneak poliki-poliki askatzen dira. Horrela, nitrogenoen elikagaien kontrol-oharra poliki-poliki askatzen da eta ongarrien erabilera-tasa hobetzen da. Estalitako urea, batez ere, sufrea duen urea eta urrea estalitako urea ditu. Sufre-estalitako urea, normalean, nitrogeno edukia% 36-37 dauka. Erretinaren estalduraren urea nitrogenoaren edukia% 38-42 da, eta ongarrien eraginkortasuna 80-120 egunekoa da. Bi ureak nagusiki kontrolatutako soluzio ongarrietan nitrogenoa kontrolatzeko erabiltzen dira. Erretin urea ongarriak diren epe luzeko eraginkortasuna badu ere, ongarri batzuk ekoizten ditu. 1. Urea estalitako estaldura batzuk oso hauskorrak dira eta garraiatzeko joera izaten dute. 2, estaldura batzuk ez dira lodi eta irregularrak, ongarri efektua askatzeko tasa ez da berdina. 3. Erretxinen zenbait material ez da erraz degradatzen eta erraz kutsatzen dute ingurumena.\n5. Urea formaldehidoa urea\nUrea formaldehidoa urea urea eta formaldehidoaren erreakzioaren emaitza dira tenperatura altuetan. Hala eta guztiz ere, produktu hau ez da substantzia bakar bat, eta batez ere, bi koloide ditu 1 metileno 2 urea eta 2 metilenoa 3 urea. 2 metilen 2 uraren eragina 40 eta 80 egunekoa da eta 2 metilen 3 urea eragina 80 eta 120 egunekoa da. Ure formaldehidoaren ongarriak, batez ere, erreakzioa gertatzen den tenperatura eta urea zenbatekoa kontrolatzen da. Urea formaldehidoa urea iraupen luzeko efektua du eta, oro har, urea-formaldehidoa ongarri nitrogeno ongarri sortzeko lehengai gisa erabiltzen da.\nLianyungang JM Bioscience NBPT fabrikatzailea urea ongarri ugari hornitzen du. Behar baduzu, jarri gurekin harremanetan.\nzein ongarri nitrogeno ongarri diren? zer da nitrogeno ongarrien papera?\nurea aplikazio astuna errentagarritasuna handitzen du!\nZer da nitrifikazio inhibitzailea\nNekazaritzan urease inhibitzaileak aplikatzea\nN- (N-butil) Thiophosphoric Triamide irtenbidea\n3,4-dimetilpirazolen fosfato kimiko laguntzailea (DMPP)\nurease-ren propietate kimikoak\n3,4-dimetilpirazol fosfato irtenbidea\ndicyandiamide (dcda) dicyandiamide 99,5% / cas ez 461-58-5 salmenta beroa


Posible ote da herri menderatu baten kulturak biziraun dezan babes politikorik gabe? – Gureberriak\nHomeElkarrizketakPosible ote da herri menderatu baten kulturak biziraun dezan babes politikorik gabe?\nCrabaskoa da Roberto Carrus, Sardinia eki-erdialdekoa, eta herrian bertan duen Tharros izeneko gune arkeologiko ezagunean burutzen ditu gida-lanak. Musikari eta dantzaria da. Bere egunerokoan, bere herrian berean, bere hizkuntzan ezin da normaltasunez bizi eta “oso akigarria” den ariketa egin beharrean da: etengabean sardinieraz pentsatu guzia italierara itzuli behar izaten baitu. Italiaren kolonizazioak bide egin du bere baitan, bere hizkuntza “hiltzera kondenatua” dela baitakusa. Ororen buru, Italiak sardiniera mapatik ezabatu nahi du, ez baita ofiziala, ez baita eskoletan irakasten, eta gainera ez baita estandarizatua. Hizkuntzaren hamaika dialekto eta azpidialektoen aberastasuna Babelgo dorre bertzelakatzen du: zigorra.\nArazoari erantzuteko, norberaren parte hartzearen esku uzten du hizkuntzaren patua, norberaren nahikeriaren gain; berak, berea “betetzen du” sardiniar dantzak erakasten baitizkie haurrei, alta, italieraz, eta musika tradizionala jotzen ere baitu. Are gehiago, Sardinian nork duen boterea ez zaio garrantzitsu, kultura sardiniarra salbatzen den ber. Alabari sardinieraz egiten dio. Funtsean, zapalkuntza politikoa ukatu, eta dena kulturaren gain ezartzen du.\nBaina, posible ote da herri menderatu baten kulturak biziraun dezan babes politikorik gabe?\nSardinian dialekto franko duzue…\nGehien mintzo dena campidanese da.\nNon da mintzo?\nErdialde hegoaldean, eta bada zentro iparraldean ere parte bat, ekialdean. Hemen, erdialdean, berbecinoa ere mintzo da, herriz-herri desberdintasunak baldin badira ere, ulertu egiten da, hitz bat edo bertze gora-behera. Ipar-erdialdean logudoresez. Eta iparraldean galuresez. Algheron katalanez ari dira, baina ez gaur egungoa, baizik eta duela 400 urtekoa.\nEta Hegoaldean den San Pietro irlan?\nHorra erbesteratu omen ziren Genovatik, horregatik genoveraz ari dira.\nIparraldean den La Madalena irlan?\nHori oso irla populatu berria da eta ez dira sardinieraz mintzo, baizik eta italiarrez. Arrantzaleak ziren horra heldu kontinentetik.\nZu sardinieraz mintzo zara, baina etxean ez dizute irakatsi.\nEz, italiarrez egin didate.\nNola ikasi zenuen beraz sardinieraz?\nEskola finitzearekin lanean aritu behar ginen eta hor sardinieraz bakarrik mintzo zen, horregatik ikasi nuen. Eta plazerez.\nZure hizkuntza dea?\nBai! Munduko edozein hizkuntza bezalakoa da. Alta, ahalke gisa hartua izan da sardinieraz mintzatzea, laborarien hizkuntza bezala.\nItaliar gobernamenduaren politika linguistikoa…\nEskoletako liburu guziak italieraz dira oro. Haurrei kontatuko diete Italiako historia. Beti espero izan dut nire alabak sardinieraz jakitea eta Sardinian atzeman dezan lana. Jakin dezan sardinieraz, zeren eta irakatsi egin behar balitz, behar bailitzateke sardinieraz dakien jendea!\nErraten zenuen sardiniera barnatu duzula eta zure hizkuntza dela,\nEne hizkuntza da, ene kultura, ene aita, aitatxi-amatxirena.\nZuk ikusten duzu italiar politikari ez zaiola interesa sardinieraz mintzatzea?\nPentsatzen dut interesatzen zaiola italiar mintza dadin. Ez dut uste nahi duenik Sardinia autodetermina dadin, Mediterraneo erdian baita..\nDiozu hizkuntza kondenatua dela hiltzerat…\nBai, hala uste dut. Aristanisen, Tátarin, Casteddun… baina Núgoron ez, erradikalagoak eta tradizioari atxikiagoak baitira eta logudoresez mintzo dira gehiago… Arazoa da batek dialekto bat mintzo duelarik bertzeak bertze bat, eta haurrek italieraz egiten dute.\nBadea sardiniera baturik, hizkuntza-akademiarik?\nEz, ez da. Logudorese da hizkuntza autentikoa.\nZuretzat, zein litzateke ideala? Ametsa?\nHaurrei eskolan erakastea, nahiz ez den denetan bera, berdin da, eskualde bakoitzak berea erakats dezala.\nHorretarako, behar ote litzateke estatu independente bat?\nEz dakit. Ez zait inportantea egiten Italiaren menpe egotea, edo beste edozeinen menpe egon dadin, garrantzitsua da kultura bizi dadin.\nEta nola egin daiteke hori?\nNorberak berea emanez. Nik nirea egiten dut. Eskoletan sardiniar dantza erakatsiz, helduentzat eta haurrentzat. Herriak diru laguntza ttipiak eskaintzen baititu urtean 60 orduz dantzak erakasteko.\nDantza erakasteko sardinieraz egiten duzu?\nEz, eskolan ez baitzaie sardinieraz egiten. Baina sardinieraz mintzo naiz zangoen bidez, eta, musika ere sardiniarra da.\nMusika tresna zaharra ere jotzen dut: Strumento a canne multiple.\nBolognara joan behar izan da ikastera…\nBai… Han baita hiri unibertsitarioa baina espero dut itzuliko dela Sardiniara. Sizilia eta Sardinia desberdinak dira, zeren eta siziliarra ez baita bere herrira itzuliko, sardiniarra aldiz bai, ahalaz sardiniar batekin esposatzen da. Alaba badoa baina laster itzultzeko asmoz. Hala ere, hemengo ekonomia zaila da.\nEntzun Sardinierazko hitzak


better call saul AMC kate estatubatuarrean estreinatu berri duten Better Call Saul telesailak New Mexico-ko Alburquerque hiriko abokatu baten gora beherak kontatzen ditu. Eta ez edozein abokatuarenak; Walter White-n abokatua du protagonista. Better Call Saul, Breaking Bad telesailaren spin off bat dela jakin beharko zenuke. Eta Spin off bat zer den ere badakizuela pentsatzen dugu. Orain arte irakurritakoak zuretzat zentzu gehiegirik ez badu, ez jarraitu irakurtzen. Joan zaitez hurrengo artikulura. Oraindik hemen bazaude, aurreko pertsonaiak ezagutzen dituen zorioneko horietako bat zara. Edo, akaso, artikulua irakurtzen ez jarraitzeko esan dizun pedante honi kontra egitearren, hurrengo lerroak irakurtzen jarraituko duzula esan diozu zeure buruari. Bata nahiz bestea izan, honez gero harrapatuta zaude. Gauza bera gertatu zitzaigun Breaking Bad telesail zaleoi. Ikusten hasi, eta inork gutxik espero zezakeen Walter White eta Jesse Pickman-en gora beherek hain sakon ukituko gintuztenik. Baina meta urdina dastatu duenak ezin du besterik frogatu, eta zeharo engantxatuta geratzen da Alburquerqueko desertuari lapurtutako eremuetan eraikitako auzo periferiko klonikoetan eta urte osoan haize egokitua topera izaten duten eraikuntzetan.\nOndarrak higatutako paisaia haietara eramaten gaitu berriz ere Better Call Saul telesailak, Breaking Bad-eko Walter White kimika irakasleari minbizia diagnostikatu baino sei urte lehenagora. Garai hartan, Saul Goodman (abizen aproposagorik abokatu batentzat?) inguruko gaizkile eta mafiosoen abokatu kuttun bihurtzen da. Horrela, apurka-apurka, bezero-sare garrantzitsu bezain arriskutsua ehunduz doa.\nBreaking Bad telesailaren sortzailea den Vince Gilligan-en proiektua da Better Call Saul. Ekoizpen, gidoilari eta talde tekniko berarekin egin du lan, eta, oraindik goiz bada ere iritziak ematen hasteko, telesailak badu oso interesgarria suertatzen zaigun adierazgarri bat: denboraren erabilera malgua. Hau da, narrazioa Breaking Bad-eko akzioa baino sei urte lehenago hasten bada ere, atalek eta denboraldiek aurrera egin ahala, akzioaren denborak Breaking Bad-en denborarekin bat egingo du, eta hura ere gaindituko du. Alegia, BrBd-ren prekuela eta sekuela izango dela Better Call Saul. Breaking Bad aurretik, Breaking Bad bitartean eta Breaking Bad ostean gertatuko da akzioa; beraz,, aukera handiak ditugu BrBd-en desagertu eta hil diren pertsonaiak berriro ikusteko. Ikusiko al dugu berriz ere Walter White? Ez dago jakiterik. Baina jakin badakigu hura antzezten zuen Bryan Cranstonek Better Call Saul telesaileko atal batzuk zuzenduko dituela. Beraz, Heisenberg desertuan dabilela badakigu.\nBi telesailen harteko harremanean, pieza nagusietako bat BrBd-en ezagutu genuen Mike Ehrmantraut ¨fixer¨ edo arazo konpontzailea izango da (Jonathan Banks aktore sekundario itzelak antzezten duena). Bob Odenkirk aktoreak maisuki antzezten duen Saul Goodman ezagutzen duenak komedia kutsua espero badu ere, Gilliganek aurreratu du telesailaren % 80 drama izango dela eta % 20 komedia... beltza.\nSpin off: aurreko telesail batetik ateratako pertsonaiekin sortutako telesail berria. Better Call Saul izango da, ziurrenik, orain arte sortu diren Spin off-en artean zailena. Breaking Bad bezalako serie mitiko batetik ateratako kimua izatea erronka itzela da. Spin off ugari ikusi dugu azken urteotan. Ezagunagoak batzuk, eta kultuzkoak beste batzuk. Cheers telesailetik atera zen Frasier adibidez, originalaren gainetik dagoen spin offaren adibidea izan daiteke. Family Matters (Steve Urkel mitikoa azaltzen zeneko hura) Perfect Strangers telesailetik atera zen. Melrose Place-ko gazte ederrak nerabeen telesail baten ondorio dira. Beverlly 90210 telesaileko Kelly Dylanen lagun motozalearekin enroilatzen denean, ekoizleek deskubritu zuten Jack guapo hark bazuela beste publiko bat. Grey´s Anatomy-tik ere, besteak beste, Addison doktorea protagonista zuen Private Practice atera zen, eta Friends-etik Joey. Ezezagunagoa da honez gero kultuzko seriea den The Lone Gunmen, The X-Files-en spin-offa non protagonistak Mulder eta Scullyri laguntzen zieten konspirazioen teoria zale frikiak ziren. Gutxik daki adibidez, The Simpsons ere TV saio baten spin offa dela. The Tracey Ullman Show-en atal bat izan ziren hiru urtez, eta nork gogoratzen du egun Tracey Ullman? Gertuago, Siete Vidas telesailetik sortu zen Aida edo eta Goenkaletik ateratako Hasiberriak.


COVID-19 Koronabirusaren probak egin nahi badituzu | Policlínica Gipuzkoa\nCOVID-19 Koronabirusaren probak egin nahi badituzu\nGure APP-an edo Quirónsalud-eko Pazientearen Portalean alta egiten baduzu zure datuak erosoago jaso eta kontsultatuko dituzu. Kontsulta ezazu enpresa eta autonomoentzako dauden baldintza bereziak.\n1- COVID-19aren antigenoen Tesa azkarra ORDUA AURRETIK ESKATUZ: 45€\nBaheketa-probak paziente asintomatikoentzat. Oso erabilgarriak erantzunen azkartasunarengatik eta infekzioaren hasieran duen sentsibilitateari esker, lehendabiziko 5 egunetan (karga biriko altuena dagoenean, eta kutsatzeko arrisku handiagoa dagoenean).\nAbantaila handiena, 2 orduetan erantzunak lortu daitezkeela eta gaixotasunaren lehen 5 egunetan sentsibilitate handia duen proba dela, sintomak dituzten gaixoentzat.\nHITZORDUA eskatzeko, 943 00 28 32 telefonora deitu edo email bat radiología.gpk@quironsalud.es helbidera bidali, datu pertsonalekin batera (Izen-abizenak, NAN, jaiotze data eta telefono zenbakia).\n2- PCR LISTUAN EDO NASOFARINGEA MODUAN, HITZORDUAREKIN: 98€\nSARS-CoV-2 birusaren ARN-a detekzioa oinarrian duen metodo molekularra, RT-PCR bidez. Diagnostikorako, gaur eguneko erreferentziazko teknika da, birusaren lehenbiziko faseetan. SARS-CoV-2 birusaren detekzio molekularra oso espizifikoa da, horregatik, positivo bat birusaren antematzea baieztatzen du. Erantzun negatibo batek ez du beti birusaren absentzia dagoenik esan nahi, laginaren karga birikoaren araberakoa delako erantzuna. Erantzun negatibo bat badago, baina pazientea oso susmagarria baldin bada, beste proba berri bat egingo zaio.\nLagina nasofaringeoa izan daiteke eta ez da beharrezkoa baraurik joatea.\nLagina listuzkoa izan daiteke, eta kasu horretan garrantzitsua da proba baino 30 minutu lehenago jan, edan edo erre gabe joatea eta pazienteak ezpain edo krema-hondarrak kendu izana.\nPCR-aren emaitzak proba egin eta hurrengo egunean egongo dira.\nTARIFA BEREZIAK ENPRESA ETA AUTONOMOENTZAT!\nCOVID probak eskatu nahi dituzten enpresek beraien langileentzat, eskaera helbide honetara egin: gixane.antonanzas@quironsalud.es edo telefono honetara deitu: 943 00 27 64. Agenda astelehenetik igandera eta PCR emaitzak 24 ordutan gazteler eta ingelesez.\n3– ANALISI SEROLOGIKOA ORDUA AURRETIK ESKATU GABE: 40€\nIgM motako antigorputzak detektatu berri diren infekzio-markatzaileak dira eta kasuen %90ean detektatzen dira infekzioaren lehenengo 4 eta 7 egunen artean. 14. Egunera arte gero eta gehiago dira, eta ondoren behera doaz.\nIgG motako antikorputzak beranduago detektatzen dira (infekzioaren ondorengo 8. egunean, bataz beste) eta 3. astera arte gora doaz, gutxi gorabehera.\nEgiten ditugun test serologikoaren sentikortasuna eta espezifikotasuna %100aren ingurukoa da.\nImmunosaiakuntzaren bidez COVID-19aren aurkako IgM eta IgG motako antigorputzak detektatzeko proba ez dela antigorputzak detektatzeko proba azkarra aipatu beharra dago. Test azkarrak proba kualitatiboak (ez kuantitatiboak) eta sentsibilitate eta espezifikotasun datu txikiagoak dituzte.\nLagina odol erauzketa arrunt baten bidez hartzen da.\nAnalisi SEROLOGIKOAK egiteko aurretik EZ da ordua hartu behar, eta ez da beharrezkoa baraurik joatea. Zuzenean -1 solairuko mostradore nagusira joan behar da.\nProba honen emaitzak, proba egin eta egun batera ikusgai izango dira, gutxi gorabehera.\n4.- COVID-19 TXERTOA JARRI ONDOREN EGITEKO PROBA SEROLOGIKOA: 40€\nCovid probak jada txertatutako pertsonentzako proba serologiko berri batekin zabaldu ditugu. SARS2PS da: SARS-Cov-2 proteina S ac S proteinaren aurkako antigorputz totalak (Anti-S) ebaluatzera zuzenduta dago. Informatu zaitez gure analisi klinikoen mostradoretan.\nPfizer, Astra Zeneca eta Moderna txertoek S proteina (Spike) ekoiztera zuzentzen dute bere erantzuna induzitzeko, hau da, S anti-antigorputzak sortzen ditu. Horregatik, proba serologiko hau egokiena da, txertoa hartu ondoren, antigorputzak dituzten jakin nahi duten pertsonentzat.\nREALEKO BAZKIDEENTZAKO ETA FAMILIA UGARIENTZAKO TARIFA BEREZIAK. DEITU 943 00 28 32 TELEFONORA!\nProben emaitza guztiak Quirónsalud-eko Pazientearen Portalean ikusi daitezke.


Formei buruzko elkarrizketak | Bizigiro | Berria\nFormei buruzko elkarrizketak\n'Alaïa eta Balentziaga. Formaren eskultoreak' erakusketa paratu dute Getarian. Museoaren hamargarren urteurrenean, bi sortzaile horien jarduna jarri dute parez pare modu ikusgarrian.\nBalentziagaren eta Alaiaren piezak, Balentziaga Museoko erakusketan. JAVIER ETXEZARRETA / EFE Tamaina handiagoan ikusi\n2021eko maiatzak 1 - Getaria\nMademoiselle Renee zuen izena, 1968a zen, eta Cristobal Balentziagak hartuta zeukan ordurako erabakia: Parisko bere Maison de Couture kutuna ixtea. Reneek urteak egin zituen Getariako jostunarekin zuzendariorde nagusi lanetan, eta berak hartu zuen biltegian zituzten ehun eta soinekoen ardura. Hasi zen haiek ordenan jartzen, eta konturatu zen berehala bazegoela han gaia berrerabili eta birformulatzeko modukoa. Eta konturatu zen bazuela maisuaren sorkuntza lanen hautaketa egokia egin zezakeenaren izena: Azzedine Alaia izeneko jostun tunisiar gazte bat. Bete-betean asmatu zuen Mademoiselle Reneek.\nHantxe hasi zen bi sortzaileen arteko harremana josten eta miresmena ehuntzen. Azzedine Alaia zenak esana da: «Mademoiselle Reneek proposatu zidan soineko sorta baten artean aukera egiteko. Orduan ulertu nuen modaren historiaren alde zerbait egin behar nuela, eta orduan hasi nintzen bilduma egiten».\nHorixe da atzo Getarian (Gipuzkoa) paratutakoa Alaïa eta Balentziaga. Formaren eskultoreak izeneko erakusketaren abiapuntua. Balentziaga Museoaren hamargarren urteurrenarekin bat eginda jarri dute museo horrek inoiz hartu duen erakusketa handiena eta nazioartekoena, lehen aldia baita Cristobal Balentziaga (1895-1972) ez den beste sortzaile bati tokia egiten diotena. Eta behin tokia egiten hasita, Azzedine Alaiari (1935-2017) egin diote tokia. Museoko erakusketa iraunkorra kendu dute, eta erakusketa berrirako hartu dituzte sei aretoak eta mila metro karratuak. 100 pieza jarri dituzte ikusgai, Alaiarenak dira 52 eta Balentziagarenak 48. Parisko Azzedine Alaia Fundazioarenak dira guztiak —Alaiak Balentziagaren 500 pieza baino gehiago bildu zituen—, eta Getarian ikusgai jarritakoetatik 22 inoiz jendaurrean erakutsi gabekoak dira.\nBingen Zupiria Jaurlaritzako Kultura sailburua, Harkaitz Millan Gipuzkoako Aldundiko Kultura diputatua, Haritz Alberdi Getariako alkatea, Miren Vives Balentziaga Museoko zuzendaria eta Olivier Saillard Azzedine Alaia Fundazioko kide eta erakusketako komisarioa izan ziren, besteak beste, atzo Getarian egindako aurkezpenean.\nFormei buruzko elkarrizketa bat da erakusketa. Formaren formei buruzkoa. Parez pare jarri dituzte Alaia eta Balentziaga. Antzekotasunak harrigarriak dira, eta aldeak, nabarmenak. Baina urteen joanik eta atzera gelditutakorik ez du bisitariak topatuko. Bai, ordea, modernitate betiereko bat, atenporalitate dotore bat.\nZentzuz eta tentuz egindako ariketa da elkarrizketarena. Olivier Saillard komisarioak azaldu zuenez, Hubert de Givenchy zenarena izan zen ideia. Saillardek kontatu zuen diseinatzaile frantziar ezaguna gerturatu zela behin haien tailerrera ohikoa omen zuen umorez eta grinaz. Eta proposatu ziela egiteko ariketa: erkatzeko Alaia eta Balentziaga erakusketa batean. 2018ko martxoa zen, eta proposamena egin eta gutxira zendu zen Givenchi, baina aurrera egin zuen ideiak, eta aurrera erakusketak. Parisen jarri zuten lehenengo, eta haren bertsio handiagoa eta osatuagoa egongo da ikusgai Getarian, azaroaren 1era arte.\nEstreinakoz izan da Saillard komisarioa Getariako museoan, eta goratu zuen esanez modari buruz munduan dagoen museorik handiena dela. Baina handitik beharrean txikitik atera zuen Alaia eta Balentziagaren arteko antzekotasuna. Nola sortu zen Alaia Siliniako soroetan garia ereiten zuen familia batean, eta nola Balentziaga herri eta familia arrantzale batean. Eta nola bihurtu ziren biak gerora mundu mailako erreferente. «Modaren historian, bi figura isil eta handi horiek, unean uneko joeretara eta ondorioetara immuneak diren horiek, asko izan dute elkarri esateko».


Arantza eta Algortan bihotza gazte, aste honetan Hitzetik Hortzeran. Egilea(k) ERREDAKZIOA. , Euskal Irrati Telebista 2010 (1)\n...endeari, batzuk lotsa-gorrituz eta gainontzekoen irri karkailak askatuz. Gainera Zappingean Arantzan bertan, 1992ko irailea...\n... eskua bezain trebea du, irudimena borborka eta irri karkaila beti aireratzeko prest. Biba zu!\nAsteartean ukanen dute berriz greba eguna ipar euskal herritarrek. Egilea(k) BERHOKOIRIGOIN, Jenofa. Berria, Euskal Editorea SM 2010 (1)\n...tek aurpegia marrazturik, oihuka, musika eta irri karkaila artean, manifestazio bizia izan zen. Mugimenduak jarraitzen...\n...n festazaleen euforia azkartzen barda. Oihuak, irri karkailak, kantuak zein besarkadak, nagusi zen poztasunaren seinale i...\n...> Faustik, etxeko neskameen artean barreak eta karkailak sortaraziz.\n...piper, zeinei markes jaunak erantzuten baitzien edo karkaila batekin edo beste berdekeria batekin, hura ere ez baitzen k...\nBarre eta karkailen eremu hartan, Regina uharte bat zen -Reginak Villalbako mar...\nGonzalo Etxebarria. Margolaria. «Transmisioan sinesten dut». Egilea(k) ARBELBIDE, Nora. Berria, Euskal Editorea SM 2012 (1)\nJosu Martinez izango da asteon gonbidatua 'Hitzetik Hortzera'n. Egilea(k) ERREDAKZIOA. , Euskal Irrati Telebista 2010 (1)\nLARREPETIT. Maddi Ane Txoperena Iribarren. Bi frantses Larrainen. Egilea(k) TXOPERENA IRIBARREN, Maddi Ane. Berria, Euskal Editorea SM 2018 (1)\n...a?». «Euskaldun euskalduna», nik; eta irri karkaila maltzur bat aurpegira: «Hori ez da existitzen, ezinezkoa da...\n...n eta berriro: hurrengoan, te mataría. ( karkaila beldurgarri bat jaulkitzen du) Eta halaxe egin zuen: hil. H...\nNagusiak karkaila latzak botatzen zituen Madelman etortzen zitzaion bakoitzea...\n..., eta gu ere, hari begira, ia lehertu ginen karkailatan. Ezerk ez zeukan zentzurik, eta gure barrea zentzugabeziare...\n...eharrik izanen -eraikina dardararazi zuen beste karkaila bat bota zuen-. Tira, zer gertatu zaik? Kamioi baten kontra...\n-Hori duk aurpegia, motel! -Patxiren karkailak trumoi baten indarraz astindu zuen gela, Mikel lo-kuluxkati...


Donostia Zinemaldia :: Araudia - WIP Europa\nHemen zaude: Lehen orrialdea > 68. Edizioa 2020 > Filmen izen-ematea\t> Araudia > Araudia - WIP Europa\nAraudia - WIP Europa\nDONOSTIAKO NAZIOARTEKO ZINEMALDIA Sozietate Anonimoa Donostiako Udalak, Eusko Jaurlaritzak, Gipuzkoako Foru Aldundiak eta Espainiako Gobernuko Kultura, Hezkuntza eta Kirol Ministerioak osatzen dute zati berdinetan, eta Donostiako alkatea du presidentea. Donostia Zinemaldiko antolakuntzaren burua jaialdiaren zuzendari José Luis Rebordinos da.\nWIP Europa industriaren profesionalei zuzendutako jarduera da. Europar ekoizle gehiengoa duten luzemetraiak postprodukzioa amaitzen eta nazioartean zabal daitezen laguntzea du helburu.\nFilm horiek industriaren profesionalen aurrean bakarrik aurkezten dira (ekoizleak, banatzaileak, erakusleak, erosleak, telebistak, industria teknikoak, laguntza-funtsak, besteak beste), horrelako ekoizpenak amaitu, banatu eta jendaurrean erakutsi ahal izateko laguntza eman dezaten.\nHonako hauek aurkeztu ahal izango dira WIP Europa: gutxienez 60’-ko film luzeak, postprodukzio-fasean daudenak, erabat Europan produzitu direnak\nProfesionalen datu-basearen bidez, hedabideetan eta Zinemaldiaren webgune ofizialean zabalduko da deialdia.\nPelikulak Zinemaldiko hautespen batzordeak aukeratuko ditu.\nSei film hautatuko dira. Antolakuntzak kopuru hori aldatzeko eskubidea du, egokitzat jotzen badu.\nWIP Europa sailen hautatutako film guztiei partaidetza ziurtagiria emango die Donostia Zinemaldiaren zuzendaritzak.\nHona hemen Donostiako WIP Europa sailaren deialdiaren oinarriak:\nLehen hautaketa-prozesuan onartutako euskarrien artean honako hauek lehenetsiko dira: DVDa, Blu-ray diskoa (0 eremua/eskualdea) eta/edo esteka.\nHelbide honetara bidali ahalko dira euskarri fisikoak:\nZinemaldiak, filmak offline ikusi ahal ditzan, beretzat gordetzen du izena eman duten filmak deskargatzeko eskubidea. Hautaketa Batzordeko kideek bakarrik izango dute deskarga hori erabiltzeko aukera.\nFilma ez badago gaztelaniaz eginda, gaztelaniazko, ingelesezko edo euskarazko azpitituluak izan beharko ditu.\nWIP Europaren hautatutako filmak WIP Europa Industria saria irabazteko hautagai dira. Sari hori Ad Hoc Studios, BTeam Pictures, Deluxe Spain, Dolby Iberia, Laserfilm Cine y Video, Nephilim Producciones eta No Problem Sonido enpresek ematen dute saria. Film baten postprodukzio-zerbitzuetan datza saria –ingelesez eta gastelaniaz azpititulaturiko DCP kopia egin arte; eta Espainian barrena banatzea.\nEspainiako film batek WIP Europa sailean izena emateko orduan banaketa-enpresa bat izango balu Espainian, banaketa-enpresa horrek izango luke filma estreinatzeko lehentasuna. Bestela, BTeam Pictures banaketa-enpresak izango du lehentasuna.\nIndustriaren Sarien ekitaldia amaitzean jakinaraziko da WIP Europa Saria, eta Zinemaldiaren amaierako galan entregatuko da diploma.\nWIP Europa Industria saria irabazten duen filmak, WIP Europa Saria irabaziko du ere ekoizle gehiengodunarentzako 10.000 €-ek osatuta.\nWIP Europa parte hartzeak zera dakar berekin:\nOnline izena emateko formularioa behar bezala betetzea. Formularioa webgune ofizialeko (www.sansebastianfestival.com) industriako atalean dago.\nAukeratutako film guztietan, WIP Europaren logoa agertu beharko da behin betiko kopiaren kredituetan eta promozio-materialetan. Logotipoa Zinemaldiaren webgunean eskura daiteke.\nFilmaren produktoreek edo ordezkariek WIP Europa Industria Saria onartzea.\nZinemaldiko zuzendariak filmak ofizialki gonbidatu ondoren, hautatutako filmen ekoizleek edo ordezkariek izena emateko online formularioa eguneratu, osatu eta baieztatu behar dute 2020ko abuztuaren 5a baino lehen.\nHautatutako proiektuen ekoizleek haiek zein zuzendaria ekitaldian izango direla berresteko konpromisoa hartzen dute.\nZinemaldiko prentsako buletinetarako, katalogorako eta webgune ofizialetarako beharrezkoak diren dokumentuak online izena emateko formulariotik hartuko dira. Formulario hori behar bezala bete beharko da 2020ko abuztuaren 5a baino lehen.\nGonbidatutako filmen ekoizleek edo ordezkariek Zinemaldian emango dituzten filmen kopiak irailaren 11a baino lehenago bidali beharko dituzte hurrengo helbidera:\nIndustria Saila - WIP Europa\nWIP Europa saileko filmek izan behar duten euskarriak DCP da. DCPak ekoizleak/ banatzaileak ikusi eta onartu beharko ditu aldez aurretik.\nKopiak jatorrizko bertsioan aurkeztuko dira gaztelerazko, ingelesezko edo euskarazko azpitituluekin.\nFilmaren ekoizleek edo ordezkariek arduratu beharko dute kopiari azpitituluak jartzeaz.\nWIP Europa sailean hautatutako filmen kopien itzulketak parte hartzailearen kontura izango dira. WIP Europa sailean hautatutako film guztiak eman ondoren egingo da.\nAntolatzaileek WIP Europa sailean parte hartu duten filmen aukeraketa proposamenak egin ahal izango dituzte beren programazioetan.\nAkreditazioa duten industriako profesionalak Zinemaldiaren Industria izeneko departamentuan bilduko dira eta arreta berezia jasoko dute. Talde profesional batek ahalik eta baliabide gehienak emango dizkie beren lana errazteko.


DonostiaEuskaraz.eus - Gudari zaharraren gerra galdua\nSaizarbitoria, RamonErein, 2000 Nobela\nUdalaitzen atzetik azaldu eta Kanpazar gainetik, Gipuzkoa eta Bizkaiaren arteko mugara, Heinke1 111 eta Junker 52 alemanak itzulian agertu zirenean, atezuan zeuden Inmorta inguruko baserrietako behiak, orroka. Bonbardaketa haietako batean erori zen narrazio honetako protagonista, trintxeren babesari uko egin eta haien gainetik nabarmendu zenean. Hura gertatu eta handik gutxira etorri ziren Durango, Gernika, Bilbo eta Santofiakoak. Horien guztien sute, samin eta, Santoñakoaren kasuan, baita argi-ilunek ere, zeharkatzen dute osorik narrazio hau.\nEgurrezko hanka batekin dabil harrezkero batera eta bestera gudaria. Zergatik, baina, nabarmendu zen hainbeste, behe-behetik zetozen Heinke151 haien aurrean bere burua agerian uzteraino? Orain arte esandakoak, nahikoa izanik ere edonoren iraganak eta memoriak astindu eta inarrosteko, apalduta geratuko dira protagonistaren bidaia eta oroitzapenak tragediaren parajeetara —Intxortara— itzultzen gaituzten unetik aurrera. Izan ere, orduantxe hasiko baita gudari zaharra, sekula inori —ezta gerrako lagun leial eta zintzoenei ere— kontatu ez dion sekretu ezkutua kanporatzen. Aitormen humanoa: gerraren epikatik maitasunaren sentipen bakarti eta isilera egingo den bidea. Maitasuna eta gerra. Bi elementu horiek elkarrekin lotuta agertzen diren unetik bertatik, aparta bihurtzen da narrazio hau. 36ko gerrako pasadizoetan oinarrituz euskaraz idatzi den lekukotasun literario handiena baita.\nNarrazio hunkigarria, benetan!\nIgentea kalera atera zenean, ez zekien «acta notarial de presencia» eta «acta notarial de referencia» ondo bereizten ote zituen. Jakaren patrika haztatu zuen, pentsioa bideratzeko paper guztiak gordeak zeramatzala egiaztatu nahian. Arkupean geratu zen, espaloi ertzean. Eguzkiak oso goian behar zuen, Gobernu Militarraren hareharria, garai batean zuriz pintatua, urre kolorez tindaturik baitzegoen. Jakako patrika berriro haztatu ondoren, ezkerrera jo zuen, ibilera baldarrez, eskuinaldera nabarmen balantzaka, zurezko hankaren gainera. Biak zituen laburrak: zurezko hanka —makila bat, gomazko tope bat zuena— eta hura bezala zurezkoa zen makulua, eskailerak igotzea —eta bost pisu igo behar zituen etxera bidean— errazten ziona, jaisterakoan alderantziz izaten zen arren; batez beste, ordea, nahiago izaten zuen igoerako nekeak gutxitzeko laburrera jo.\nMurailatik gora abiatu zen, jarleku libre baten bila portura ematen zutenen artean. Bokarta garaia zen, portuan egonean egoteko entretenigarriena, ordu hartarako eginak egongo baziren ere deskarga eta salmenta gehienak. Lehendabiziko aulkira iritsi baino lehen gelditu behar izan zuen, Urgull gibeleko eskola-umeei, bultzako ote zuten beldurrez, bidea uzteko. Barandaren kontra bermatu zen ilara amaigabea pasa zedin. Aldapan behera korrika eta saltoka zetozen neska-mutilek, beragana hurbiltzen ziren neurrian, mantsotu egiten zuten pausoa, eta ondora iritsitakoan gerturatu egiten ziren, galtza zorrotik ageri zitzaion makilari so, eta beren artean hitz batzuk xuxurlatu ondoren, korrika jarraitzen zuten beherantz.\nIrakaslea izan behar zuen emakume gazteak irribarre egin zion, barka ziezaien eskatuz ziur asko, eta, bi eskuak azpikoz gora astinduz, aurrera egiteko agindu zien haurrei.\nHainbat urteren buruan, ez zen oraindik ohitu zurezko hankak sortzen zuen ikusminarekin. Horregatik ez zuen, bere inguruan denek aholkatzen zioten bezala, hanka ortopediko on bat jartzen. Nahiago zuen bere gabezia nabarmen azaldu eta begirada askotan lotsagabeak jasan, gezurrezkoa zela zein keinurekin edo mugimendurekin atzemango zioten beldurrez ibiltzea baino.\nBere omega eskumuturrekoari begiratu zion, San Pedroko elizan ordua egiaztatu ondoren. Goizean esnatutakoan, lau eta erdietan geldirik aurkitu zituen orratzak, eta ez ziren mugitu giltza toperaino eman zuenean. Berrogei urtean ez zitzaion halakorik gertatu, eta gauza nahitaez txarra iragartzen zuela iruditu zitzaion.\n«Derrigorrez behar duzuna notario akta da» esan zion Udaletxeko neskak, eta zehaztu egin zuen gero: «Baina acta notarial de referencia» esaten diotena. Ez zitzaion argi geratu, ordea, berriro ere Elias Elortza eta Jose Egiarekin joan behar ote zuen notarioarengana.\nAulki batean eseri zen, eta eseri bezain laster paper multzoa atera zuen patrikatik. Banan-banan begiratu zituen, beste behin, egin ahala aulki gainean pilatuz. Eskaera ezin argiago jartzen zuen zerrendaren orrian: «Acta notarial de referencia». Baina zin egingo zuen beste hartan ez ziotela «de referencia» izan behar zuenik aipatu, eta notarioak ere ez zion esan besterik behar zuenik Jose Egia eta Elias Elortzarekin hankak la airean salto egin zioneko gertaera hura kontatzeko eginbehar tontoa betetzera haren aurrean azaldu zenean; eginbehar tontoa, zeren, istorioa asmakizuna bazen, notarioaren aurrean kontatzeak ez baitzuen egia bihurtuko. Eta dudarik ez zuena zera zen, hamabost mila pezeta kendu zizkiotela aitorpena entzuteagatik, oso luze joan ez zena bestalde, batez ere Elias Elortzari, xehetasunak eman nahi zituenean, «harira, harira» esaten baitzion notarioak; eta ziurtagiriarengatik, berriz, ez zekien beste zenbat pezeta eman behar izan zituen, eta martxa hartan, gerrako elbarri errepublikarraren pentsioa lortzeko, aise gastatuko zuen lehendik zuena, alegia, ofizial tornulari gisa zegokiona.\nHalako batean, ordulariari begiratu ondoren, «zeuk kontatu» esan zion notarioak, lehor; eta beste biei, Jose Egiari eta Elias Elortzari, aitortza egiaztatzeko besterik ez zeudela han. Ez zen gizon atsegina notarioa. Jose Egiak eta Elias Elortzak besoak gurutzatu zituzten, garai batean behintzat, umeek, formal egoteko esaten zitzaienean, gurutzatzen zituzten bezala. Alferreko gauza zirudien gizon hari esatea, kontua apirilaren hogeian gertatua jakinaraztea bazen, Elias Elortzari kontatzen uztea zela hoberena, egun hartan hura ere Martiartu batailoiarekin Intxortako magalean zegoelako, eta beti ikusten direlako gauzak hotzago, distantzia handiagoaz, norberari gertatu ez zaizkionean, metrailak hanka moztu eta ondorengo unekoak bereziki. Nolanahi ere, egia zen Luis Amianoren bidez zekitela han zeuden hirurek zekitena, urtero kontatzen baitzuen hark, jendaurrean, batailoikoak biltzen zirenez geroztik, Intxortakoa; eta istorioa Paco Bueno tabernan behin eta berriz kontatzearen poderioz, praktikaren bidez alegia, gero eta hobeto kontatzen zuela, egia zen hori ere. Hark bezain ongi, hainbeste xehetasunekin, inork ez behintzat. Baina Luis Amiano hila zen; bi egun lehenago, hain zuzen.


Kezka makina-erremintan | Ekonomia | Berria\nAzken urteetako emaitzarik txarrenak izan ditu. 2020rako aurreikuspenak ere ez dira onak. Automobilgintzaren sektorearen erreformarekin lotu dituzte galerak. Infografia albistean.\nLangile bat, makina bat probatzen, BECen 2018an eginiko azokan Asier Camacho Tamaina handiagoan ikusi\n2020ko otsailak 19 14:14\nIazkoa urte «zaila» izan zen makina-erremintaren sektorearentzat. % 6,8 txikitu zuen ekoizpena, azken urteetako bolada ona etenda —azkenengo bost urteetan %30 hazi zen—, eta %8,1 egin zuen behera esportazioetan. Sektorean, baina, ez dituzte oraindik alarmak piztu, 2018. urtea oso ona izan baitzen; historikoa, neurri batean, inoiz baino gehiago ekoitzi baitzuten. Dena den, iazko datuek eta aurtengo aurreikuspenek dezelerazio sintomak erakusten dituzte.\nAFM makina-erremintaren klusterreko buruek hori lotu dute automobilgintzaren sektorean izaten ari diren aldaketekin. Inbertsio produktiboetako asko atzeratu dira, mugikortasun iraunkorrarekin lotutako eskariengatik eta horrek ekarriko dituen aldaketa teknologikoengatik.\n«Egoera zaila da, bereziki zuzenean automobilgintzaren sektorearekin lan egiten dugunontzat. Gure prospektiba analisiek hobekuntza erakusten dute, eta badirudi urtearen amaiera aldera iritsiko litzatekeela», azaldu du AFMko presidente Cesar Garbalenak.\nAFM Espainiako elkartea da, baina Donostian du egoitza, haren kideen %80tik gora Euskal Herrikoak baitira, gipuzkoarrak nagusiki. Danobat, Fagor Arrasate, Ibarmia, Korta, Lazpiur, Latz, Sarralle eta Zayer daude 127 bazkideen artean; 8.000 langile inguru dituzte.\nDezelerazioak deformazioaren azpisektorean izan du eraginik handiena —%13ko beherakada—. Harroketaren azpisektoreak ere nabaritu du: -% 4,3 —2018an %15etik gora hazi zen—. Gainerakoek portaera hobea izan dute, «beherakada mugatuen egoera orokorraren testuinguruan».\nFakturazioak bezala, esportazioek ere atzera egin dute: % 8,1 gutxiago. Dena den, Garbalenak gogoratu du «historiako urterik onenetakoa» izan zen dela alor horretan, «2018an ezarritako markaren ondoren». Merkatuei dagokienez, Alemaniako industria da gaur egun ere erosle nagusia; hara joan dira esportazioen %12,7.\nKrisiaren urterik okerrenean, Alemaniak eta Txinak eutsi zieten Euskal Herriko makinen erosketei, baina azken urtean beste merkatu batzuek izan dute gorakadarik handiena. AEBek, esaterako, aurre hartu diote Txinari, eta Euskal Herriko makina tresnek gertuago dituzte orain Portugal, Italia eta Frantziako merkatuak. Lehen sarbide eskasa zuen beste herrialde batzuetara ere iritsi da: Poloniara eta Indiara, esaterako.\nAFMko buruek azaldu dutenez, ziurgabetasun ekonomikoak erabateko eragina du ekipamendu ondasunen erosketan. 2019a zaila izan bazen alor horretan, 2020a bide beretik hasi dela azaldu dute. Deformazioan, eskari zorroa mugatuagoa. Harroketak ere behera egin du, baina zorro ona du, eta, horri esker, ekoizpen dinamika «interesgarria» izan dezake 2020an. Europako lehiakide nagusiak oso antzeko egoeran daudela azpimarratu du AFMk.\n«2020a urte gogorra izango da», ondorioztatu du AFMren zuzendari nagusi Xabier Ortuetak: «Gure produktuek heltze aro luzeak dituztenez, eta lortu ditugun kaptazio datuak kontuan hartuta, ez dago dudarik horrek guztiak eragina izango duela fakturazioan 2020aren amaieran. Aurten eskariak nola doazen ikusita, baliteke emaitza hobetu ahal izatea, baina, aurreikuspenen arabera, galeraren bat izango da, eta hura minimizatu behar dugu, ahaleginak bikoiztuz».\nEdonola ere, eta aurrera begira, Ortuetak azpimarratu du makina-erremintaren sektorea oro har «egoera onean» dagoela baina, aurrera egiteko, erakundeen inplikazio handiagoa behar dela uste du. Ideia hori nabarmen du Garbalenak: «Industriaren erantzukizuna da ekipamenduak berritzea, baina baita administrazioen arreta ere, neurri fiskalen eta baliabide produktiboak berritzeko eta digitalizatzeko planen bidez inbertsio hori susta dezaten».\nItalia jarri du eredu gisa: «Italiak Espainiak baino zazpi aldiz gehiago inbertitzen du makina-erremintan. Oso azkar eta argi ibili behar dugu inguruko herrialdeekin lehiatu nahi badugu»\nMaiatzaren 25etik 29ra Barakaldoko BEC erakustazokan (Bizkaia) egingo den 31. biurtekoaren garrantzia azpimarratu dute AFMko buruek. Azaldu dutenez, han izango dira fabrikazio teknologietako —makina-erreminta, 3D inprimaketa...— eta automatizazio eta digitalizazio industrialeko azken joerak, eta industria produktibo aurreratuarekin lotutako produktu eta teknologien aukera zabala ikusi ahal izango da.\n«Azken hamarkadako biurtekorik handiena —2018koa— berdindu edo gaindituko dugu. Bisitariak zuzenean ikusi ahal izango du zergatik garen fabrikazio teknologien, fabrikazio aurreratuaren eta Smart Industry delakoaren inguruko potentzia bat», azpimarratu du Ortuetak.\nRenferen lehiaketa bateko hautagai bakarra da CAF: 483 milioi euroko kontratu bat da, eta luze gabe egingo dute adjudikazioa. Renferen megakontratuetatik at gelditu ostean, Beasaingo enpresak adjudikazio hori lortzea espero du.\nAurreko urteetan lotutako kontratuetan, euskal industriak ahalegin berezia egin beharko du irabazi marjina babesteko, ekoizpen kostuen garestitzeak estutu egin baitu irabazien tartea.\nBat janzteko, bestea biluztea\nUrkulluk Zedarriak-en txostenaren «erabilera politikoa» salatu du\nAdierazi du alderdi politikoak eta komunikabideak dokumentua erabiltzen ari direla Jaurlaritzaren «izen ona» zikintzeko. Lehendakaria foroko ordezkariekin bildu da, harremanak normalizatzeko.


20:51, 16 martxoa 2016ko berrikusketa\n13:26, 1 otsaila 2015ko berrikusketa (aldatu)\n20:51, 16 martxoa 2016ko berrikusketa (aldatu) (desegin)\nAskok uste dute legenda zahar bat baino ez dela, inoiz ezin izan delako demostratu organoen trafikoa egiazkoa denik. Hala ere, Egia da egun arte ez dela demostratu organoen trafikoa benetan existitzen denik. Bai existitzen dena da "pertsonen trafikoa", non aberatsek pobreak hartzen dituzte beraiekin hainbat gauza egiteko.\nGehienbat Indian existitzen zen, Alemaniatik eta batez ere, Italiatik herrialde honetara bidaiatzen zutenean gaixo aberatsak, trasnplantatzeko modu ez seguru batean, ikaragarri pobre zen jendeari erositako giltzurrunak. Hala ere, gaur egun, Latinoamerikan (Brasilen, Argentinan, Mexikon, Perun ...) da organo gehien saltzen diren lekua, erosle alemaniar, suizo edo italiarrei emanteko.\n== Etikaren ikuspuntutik ikusita ==\n== Konponbideak ==


Txoriak kantuen bidez ezagutzeko ibilaldia egingo da maiatzaren 4ean | El Diario Vasco\nTolosa GoierriTxoriak kantuen bidez ezagutzeko ibilaldia egingo da maiatzaren 4ean\nTxoriak kantuen bidez ezagutzeko ibilaldia egingo da maiatzaren 4ean\nIbilaldia zailtasunik gabekoa izango da. / DV\nBarandiaran Museoan izango da hitzordia eta bi ordu inguruko iraupena izango du saioak\nEL DIARIO VASCO ATAUN. Sábado, 27 abril 2019, 00:26\nGipuzkoako Parketxe Sareak gure inguruko txoriak eta hauen kantuak ezagutzeko ibilaldia antolatu du datorren asteko larunbaterako, maiatzak 4, goizeko 10:00etan. Aurtengo azken saioa izango da honakoa eta Ataungo Barandiaran Museoan gauzatuko da.\nJarduera 30 minutuko aurkezpen batekin hasiko da, museo barruan, txorien argazkiak pantaila handian ikusiz eta haien kantuak entzunez. Guztira bi ordu inguruko iraupena izango du saioak eta prismatikoak ekartzea gomendatzen da.\nPrismatikoak eramatea gomendatzen da Eneko Azkuek emango dituen adierazpenak jarraitzeko\nIzena emateko eta informazio gehiagorako honako telefono zenbakia eta posta elektronikoa daude bisitarien eskura: Aralarko Parketxea 943 18 03 35 / 688 895 069 edo barandiaran@gipuzkoamendizmendi.net\nTrakzio Mekanikoko ibilgailuen zergaren errolda onartu da Adinetxe, el nuevo nombre del Hogar del Jubilado


Pellet berogailua aukeratzen lagunduko dizuten 5 galdera - Naturbero\nPellet berogailua aukeratzen lagunduko dizuten 5 galdera\n|In Biomass, Ekologia\nPelletak dituen abantailak asko direla ikusita, energia garbi honetara aldatzea erabaki duzu. Orain, ordea, zalantza ugari duzu buruan, besteak beste, ez baitakizu zein berogailu aukeratu. Izan ere, merkatuan, ezin konta ahala eskaintza dago, baina berogailu on bat aukeratzea erabakigarria da, erregai berriztagarri honen potentziala ahalik eta gehiena baliatzeko.\nPelleta energi iturri garbia da\nZure beharretara hobekien egokitzen den aukera zein den jakiten lagunduko dizugu, bost galdera erraz hauei erantzunda.\nZein toki berotu nahi dut berogailuarekin?\nPellet berogailuen artean hiru mota daude, eta, besteak beste, haietako bakoitza toki jakin baterako da egokia.\nKonbekzio edo aire berogailuak: ezin hobeak dira gela bat berotzeko eta airearen bidez egiten dute. Ez da instalazio gehigarririk behar, nahikoa baita argindarrera konektatzea. Pelletaz gain, oliba hezurrak edo almendra azalak erabil daitezke.\nKanalizagarriak: aire berogailuen sistemaren antzekoa dute, baina barnean haizagailu bat dute eta horrek aukera ematen du aldameneko gelak berotzeko, berogailua kokatuta dagoen gelaz gain.\nHidraulikoak, hidroberogailuak edo termoberogailuak: egokienak dira etxe osoa berotzeko. Eskuarki, dagoen berogailu sarera konektatzen dira.\nZein bero potentzia behar dut?\nBerotu nahi dugun eremuko bero potentzia zein den jakiteko, hauek hartu behar dira kontuan: eremu horren luze-zabalera, altuera, isolamendu termikoa, norabidea eta kanpoko tenperatura.\nBalioak azken lau aldagaietarako optimoak direla pentsatuta, metro koadro bakoitzeko kilowatt 1eko formula aplikatu behar da.\nBehar dugun bero potentzia izango da emaitza. Parametro guztiak zehatz-mehatz kalkulatu nahi badituzu, lotura honetan ageri diren pausoei jarraituta egin dezakezu:\nZerez eginda dago berogailua?\nPellet berogailuaren barneko aldea egiteko hainbat material erabiltzen dituzte: bermikulita, altzairua, altzairu erregogorra, burdinurtua eta abar.\nAdituen arabera, burdinurtuzko barnealdea duten berogailuak dira bizitza baliagarri luzeena dutenak, baina, era berean, garestienak ere badira.\nKanpoko aldea harrizkoa, zeramikazkoa, toskazkoa… izan daiteke. Hori gure gustuaren eta inguruan egongo diren gainerako altzarien arabera aukeratu ahal izango dugu.\nBeharrezkoa al da homologatuta egotea?\nBai. Homologatuta edo ofizialki onartuta ez dagoen produktu bat erosten badugu (CE marka ez duena), beharrezkoak ez diren segurtasun arriskuak hartzen ditugu.\nBerogailuen, Tximinien eta Erregai Solidoetarako Sukaldeen Fabrikatzaileen Elkarteak (AEFECC) bere siglak daramatzan bereizgarri bat du eta “iraunkortasun eta segurtasun irizpide zorrotzenak betetzen dituzten egur eta pellet tresneriak bereizten ditu”.\nZenbat diru gasta dezaket/gastatu nahi dut?\nPellet berogailuetan prezioen aukera zabala da. Hartara, sistemaren arabera, 800 euro eta 2.000 euro artean egon daiteke prezioa. Dena den, gogoan izan behar da ondoren aurrezten den energiak berdindu egiten duela berogailua erosteko gastatu den diru kopurua.\nGainera, beti dugu bigarren eskuko berogailu bat erosteko aukera, prezio merkeago eta hobe batean.\nGaldera horiei erantzuten badiezu, zure beharretara egokitzen den pellet berogailua zein den argiago izango duzu, eta, horrenbestez, dendara joan eta erosteko moduan izango zara.


Errubi urdina - Wikipedia, entziklopedia askea.\nErrudunak errukia eskatzen dio Holmesi\nErrubi urdina, The Adventure of the Blue Carbuncle ingelesez, Arthur Conan Doyle eskoziar idazleak argitaratutako Sherlock Holmes detektibe ospetsuari buruzko kontakizun laburra da. 1892ko urtarrilean kontakizun labur eta solte modura The Strand Magazine aldizkarian argitaratu zen. Ondoren, 1892an urte berean, Sherlock Holmesen Abenturak liburu bilduman argitaratu zen, aldizkari horretan argitaratutako Sherlock Holmesi buruzko beste hainbat kontakizun laburrekin batera .\nAbenduaren 25ean, Watson bere lagun Holmesi Gabonak zoriontzera joan zen. Iritsi zenean, Peterson mandatu-mutilak eraman zion kapela bat aztertzen ari zen Holmes. Kapela eta antzara handi bat kale-istilu batetik zetozen, eta haien jabeak ihes egin zuen. Antzarak txartel bat zeraman, Henry Baker andrearentzat zela adierazten zuena, eta kapelak H.B. inizialak zeramatzan. Jabea aurkitzeko zailtasunengatik, Baker asko zituen hiri batean, Petersonek antzara eraman zuen bere etxeko sukaldera.\nBat-batean atea ireki eta Peterson sartu zen gelan. Animaliaren erraiak ateratzean, bere emazteak harri eder bat aurkitu zuen: errubi urdin zoragarri bat. Harri ospetsu bat zen, balio izugarria eta ospe mitikoa duena, Gabonak baino hiru egun lehenago Cosmopolitan hoteleko Morcarreko kondesari lapurtua. Scotland Yardeko Bradstreet inspektoreak John Horner izeneko iturgin bat atxilotu zuen, kondesaren komunean konponketa bat egin ostean. Baina Sherlock Holmesek Londresen antzarraren arrastoari trebeki jarraitu ondoren, benetako erruduna ezagutu zuen. Berriro ere frogatuta geratu zen Gabonetako izpirituak denengan eragina duela, baita Sherlock Holmesengan ere, errudunari joaten uzten ziolako.


Vatikanoko II. elizbatzarra eta Oñatiko kultur mugimendua - Ahotsak.eus\nVatikanoko II. elizbatzarra eta Oñatiko kultur mugimendua Vatikanoko II. elizbatzarra ospatzeak seminarioetan eragin handia izan zuen. Ondorioz, agustindarrek mugimendu kulturala martxan jarri zuten Oñatin. Auzoetako mezetara joaten hasi ziren, abesti berriak sortzen, heziketa berritzen eta abar. Auzoetan ekintza asko antolatu ziren, liburutegiak sortu... Eli eta Mila JOC mugimenduan sartu ziren.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan ONA-250-027 kodeko bideoa nahi duzula aipatzea: ahotsak@ahotsak.eus\nVatikanoko II. elizbatzarra ospatzeak seminarioetan eragin handia izan zuen. Ondorioz, agustindarrek mugimendu kulturala martxan jarri zuten Oñatin. Auzoetako mezetara joaten hasi ziren, abesti berriak sortzen, heziketa berritzen eta abar. Auzoetan ekintza asko antolatu ziren, liburutegiak sortu... Eli eta Mila JOC mugimenduan sartu ziren.\nGaia(k): Ekonomia eta industria » Emakumeak lan-munduan (etxetik kanpo) , Euskara » Euskararen historia , Euskara » Euskararen egoera , Euskara » Tratamenduak , Ohiturak eta bizimodua » Erlijioa » Elizaren jarrera , Ohiturak eta bizimodua » Erlijioa » Seminarioa , Ekonomia eta industria » Langileen arteko harremana eta langile-mugimenduak\nAndoni Basterretxea apaiza, euskal kanten bultzatzaile\nHika eta berorika\nErron sortua, Usetxin bizi da 11 urte zituenetik


Bihartik aurrera aurkeztu ahal izango dira 'Euskalgintza' deialdiko eskariak euskara sustatzeko proiektuak laguntzeko - HABE - Eusko Jaurlaritza - euskadi.eus\nBihartik aurrera aurkeztu ahal izango dira "Euskalgintza" deialdiko eskariak euskara sustatzeko proiektuak laguntzeko\nKultura eta Hizkuntza Politika sailak 1,3 milioi euro bideratuko ditu laguntza hauetara\nInteresa dutenek hilabeteko epea izango dute eskariak aurkezteko\nGobernu Kontseiluak ekainaren 15eko bileran onartu zuen “Euskalgintza” deituriko 2021eko deialdia. Gizarte-bizitzan euskara sustatzeko, garatzeko edota normalizatzeko laguntza hauetara 1,3 milioi euro bideratuko ditu Kultura eta Hizkuntza Politika sailak eta 2021ean burutuko diren egitasmoak izango ditu kontutan. Interesa dutenek bihartik aurrera hilabeteko epea izango dute eskariak aurkezteko.\nA multzoa: 750.000 euro erabiliko dira lau motatako proiektuak laguntzeko. Orain arte bezala, euskararen erabilera areagotu eta sendotzeko egitasmoak, batez ere gazteei zuzendutako aisialdiko eremuetan eta bestetik, aisialdiko hezitzaile, dinamizatzaile edota begiraleei begira, euskarazko eta euskarari buruzko prestakuntza eta material-sorkuntza lagunduko da. Aurtengo berrikuntza bezala, euskararen erabilera soziala sustatzearekin eta euskarazko ahozko komunikazioa hobetzearekin zuzeneko lotura duten jarduerak, lagunduko dira. Hemen lehenetsiko dira mintzapraktika lantzeko egitasmoak eskola eremuan, beti ere, curriculum esparrutik eta gelatik kanpo. COVID-19ak eragindako itxialdi luzearen ondorioz haur eta gazte askok euskara erabiltzeko dituzten eremuak murriztu dira eta ondorioz hiztun berri eta gazteei esparru ez formalean ahozkotasuna lantzeko guneak sortzen laguntzea da lerro berri honen helburua. Eta azkenik, aurten lehengoz, kiroletako begirale edota entrenatzaileentzako euskarazko eta euskarari buruzko prestakuntza eta material-sorkuntza lagunduko da. Izan ere, gazteentzako kirol entrenatzailea erreferente garrantzitsua dela jakinda, entrenatzaileak gazteen hizkuntza ohituretan eragiteko gaitasuna izan dezake. Gaitasun hori indartze aldera euskarazko prestakuntza eskaintzea eta hizkuntza estrategia batzuk garatzea tresna indartsuak izan daitezke.


1996/06/01 Bandres Unanue, Luis -\nAtal honetako azken hiru lantxoetan soinuari buruz arduratu gara nagusiki; oraingoan berriz, garrantzi handia duen Fisikako beste atal bati helduko diogu: beroari eta horrek sortutako zenbait ondoriori. Beroari buruzko lan honi beste batzuek jarraituko diote eta horrela, zenbait artikuluxka irakurri ondoren, gai honi buruz zerbait gehiago jakingo dugulakoan nago; bitartean une atseginak igarotzeko balio izango balu, zer esanik ez, mila aldiz hobe. Beraz: on egin!\n1996/04/01 Bandres Unanue, Luis -\nAntzokietara edo musika-kontzertuetara inoiz joan denak ongi dakien bezala, areto batzuk akustikaren aldetik onak diren bitartean, beste batzuk oso kaskarrak ...\nMarx-en aurretikako Sozialismoa: Utopikoak\n1996/02/01 Bandres Unanue, Luis -\nSozialismo hitza ia batera agertzen da Ingalaterran eta Frantzian, 1830eko hamarkadan, alegia. Hasierako aipamenetan bere esangura oso iluna da eta denbora igaro ahala, argitzen joango da. XIX. mendearen erdialdean, humanitarismoarekin zerikusirik ez duten gizarte-erreformako doktrina berri asko agertzen dira Europako herri industrializatuetan. Teoria horiek guztiak iraultza industrialak erakarritako gizarte-ondorioak zuzentzeko asmoz sortu ziren.\nOihartzunaren erabilpen bat\nAurreko lantxoan oihartzuna zer den azaldu genuen eta oraingoan, bere aplikazio baten berri emango dugu. Fenomenoa betidanik ezagutu izan bada ...\nEzagupen soziologikoaren egituraketa (I)\n1996/01/01 Bandres Unanue, Luis -\nGaur egungo soziologia metodologia modernoaren bidez egiten den gizarteari buruzko gogoeta baino ez da. Beraz, soziologiak dakarren berrikuntza metodologian datza, batik bat. Berrikuntza teoriko-metodologiko horren jatorria Ilustrazioaren izpirituaren inguruan kokatu behar da.\n1995/12/01 Bandres Unanue, Luis -\nHotsa gure belarriak entzun ditzaken presio-uhinen multzoa dela gauza jakina da gaur egun, baita presio-uhin horiek hedatzeko bitarte material bat behar dela ere. Gehienetan bitarte hori airea da, baina betekizun hori urak eta lurrak ere bete dezakete.\n1995/10/01 Bandres Unanue, Luis -\nZenbait bitxikeria optiko\n1995/09/01 Bandres Unanue, Luis -\nAzkeneko hilabete hauetan eta “Fisikaz Gozatzen” izenburuaren azpian era erraz eta atsegingarrian, nire iritziz gutxienez, optikaren alorreko puntu batzuk ukitu ...\n1995/08/01 Bandres Unanue, Luis -\n1995/04/01 Bandres Unanue, Luis -\nIkusten ditugun objektuek zergatik dirudite gorputzak eta ez irudi lauak? Gure begien erretinan agertzen den irudia laua izanik ere, zer ...